
Rat, što već pet godina bjesni po svem svietu, zovu 
lapokaliptički « rat. Onaj, koji mu je prvi dao to ime, sva¬ 
kako je znao, zašto ga je tako nazvao. Drugi mnogi, koji 
to ime upotrebljavaju, možda i ne znadu, zašto se tako 
zove. A koji to čitaju, obično ni ne misle na njegovo zna¬ 
čenje: osjećaju samo, da to mora biti nešto strašno i tajan¬ 
stveno. A to i jest. Ima u Svetom pismu posljednja knjiga 
Novoga zavjeta, koja se u izvornom grčkom jeziku zove 
* Apokalipsa«, ili hrvatski » Odkrivenje «. U njoj se opisuje 
strahovite kazne, koje Bog šalje na grješni sviet, ljut boj 
neprijatelja Božjih s kraljevstvom njegovim, propast svih 
neprijatelja Božjih, a pobjeda i slavno blaženstvo praved¬ 
nika. 

Golem broj svakovrstnog oružja na zemlji, vodi i u 
zraku, što se u toj knjizi spominje, sjeća nas na način da¬ 
našnjeg ratovanja. To nije samo rat za zemaljske, mate- 
rialne probitke, nego je borba svjetovnih nazora, ideja, zla 
protiv dobra, krivice proti pravdi, sile proti slobodi, dakle 
idejni rat, kao što govore i za ovaj, što se danas vodi. Po¬ 
radi ratnih grozota i opreka u mišljenju sličan je taj rat 
onim bojevima prikazanim u Apokalipsi, te se zato zove 
» apokaliptički «. 

Da nam to bude jasnije, treba da čitamo tu proročku 
knjigu Sv, Ivana apostola i evanđeliste. Kao što je svako 


proročtvo težko razumjeti, dok se ne izpuni, tako je i s 
ovom knjigom. Glavna misao se izvršila i izvršuje: Crkva 
je imala silnih neprijatelja, ali je ipak ostala nepobieđena. 
To nas uvjerava, da će biti i dalje tako. Pojedine pak 
stvari tumače se na različite načine. Apokalipsa je unatoč 
toga knjiga najveće duhovne utjehe. Zato je Apokalipsa ili 
Odkrivenje uviek suvremeno štivo. I to nas je ponukalo, 
da ga predamo čitaocima, kako je prevedeno i protumače¬ 
no prije 15 godina kao sastavni dio Svetoga pisma, što ga 
je izdavalo Družtvo sv. Jeronima, ali je s nekih njemu (a 
i nama) poznatih razloga izlaženje prekinulo. 


APOKALIPSA ILI ODKRIVENJE SV. IVANA 


POSLANICA NA SEDAM CRKVA MALOAZIJSKIH 
(Odkr. 1, 1—20) 

U Starom je zavjetu bila uređena služba proroka, koji 
nisu samo u narodu izraelskom podržavali vjeru u jednoga 
Boga, nego su i napried javljali dolazak Spasiteljev. Kad je 
pak došao Spasitelj Isus Krist, prestala je redovna služba pro¬ 
ročka. Pojedini ljudi, koji su imali milost ili dar proročki, 
služili su se tim darom više, da pouče vjernike, kako će se 
vladati u svojem sadašnjem životu nego da im govore, što ih 
u budućnosti čeka. Jedna je samo stvar bila, o kojoj ima pro- 
ročtva, što ih je izrekao sam Spasitelj u evanđelju i apostoli u 
svojim poslanicama, a to je posljednji sud i svršetak svieta. 
I o toj stvari govorili su apostoli zato, da vjernike potaknu na 
krjepostan život. Tako u Novom zavjetu nema kao u Starom 
mnogo proročkih knjiga, nego samo jedna, a to je Odkrivenje 
sv. Ivana (ili Apokalipsa). U njoj se šire govori o progonstvi¬ 
ma svete Crkve i njezinoj konačnoj pobjedi, o čemu je Krist 
dao neka kraća proročtva. 

Uvod u knjigu Odkrivenja glasi ovako: 

»Odkrivenje Isusa Krista, koje mu dade Bog, da ga 
objavi slugama svojim, što se ima skoro sbiti, i koje po¬ 
kaza poslavši preko svojega anđela sluzi svojemu Ivanu. 
On svjedoči za rieč Božju i za svjedočanstvo Isusa Krista 
sve, što je vidio. Blago onomu, koji čita i sluša rieči ovoga 
proročtva i drži ono, što je u njemu pisano, jer je vrieme 
blizu.« 

Vrieme od Kristova prvoga đolazka na sviet do drugoga 
na sudni dan drži crkvena starina kao posljednje, kratko vrie- 

me. Što se o njemu govori, ne vriedi samo za ljude,, što će 
doći, nego i za one, koji sada žive. Zato su pouke u Odkrive- 
nju za sva vremena. 

Poslije uvoda dolazi poslanica na sedam crkva rimske 
pokrajine Azije. Broj sedam označuje obćenitost; što se dakle 
piše ovim crkvama, vriedi za čitavu Crkvu Kristovu. 

»Ivan na sedam crkva, koje su u Aziji. Milost vam i 
mir od onoga, koji jest i koji bijaše i koji će doći, i od se¬ 
dam duhova, koji su pred priestoljem njegovim; i od Isusa 
Krista, koji je svjedok vjeran, prvorođenac od mrtvih i 
knez kraljeva zemaljskih, koji nas je ljubio i krvlju svojom 
oprao nas od grieha naših, koji nas je učinio kraljevstvom 
i svećenicima Bogu i Otcu svojemu. Njemu slava i vlast 
u vieke vjekova. Amen.« 

»Koji jest, bijaše i koji će doći« to je vječni Gospodin 
Bog, od kojega dolazi milost i mir svietu u prošlosti, sadaš¬ 
njosti i budućnosti. »Sedam duhova« sedam je darova Duha 
Svetoga, kojima napunja dušu vjernika. Milost dolazi preko 
Isusa Krista, koji kao vječna istina daje objavu Božju i za- 
jamčuje njenu istinitost. On nas je pozvao u svoje kraljevstvo, 
i kao što je on kralj i svećenik, tako smo i mi kao udovi nje¬ 
gova tiela zajedno s njim kraljevi i svećenici. On će i kao 
sudac doći, da sudi svim ljudima: vjernicima i nevjernicima- 

»Gle, on dolazi u oblacima, i vidjet će ga svačije oko 
i oni, koji ga proboše. I plakat će nad njim sva plemena 
zemaljska. Da! Amen. Ja sam Alfa i Omega, početak i 
svršetak, veli Gospod Bog, koji jest i koji bijaše i koji će 
doći, svemogući.« 

Alfa je prvo, a Omega zadnje slovo grčkoga reda slova 
(abecede, alfabeta). Od Boga je sve došlo i k njemu se sve 
povraća, njegovoj se svemogućnosti ne može nitko oteti. Što 
on reče i odredi, to se mora sbiti, dakle i ono, što je sv. Ivanu 
odkrio. 


»Ja, Ivan, vaš brat i drug u tjeskobi i kraljevstvu i u 
strpljivosti u Kristu Isusu, bio sam na ostrvu, koje se zove 
Patimo, radi rieči Božje i svjedočanstva za Isusa. Bio sam 
u duhu u dan Gospodnji, i čuo sam za sobom jaki glas 
kao trube, koji je govorio: Što vidiš, zapisi u knjigu i pošlji 
na sedam crkva, koje su u Aziji: u Efezu, Smirni, Perga- 
mu, Tiatiri., Sardu, Filadelfiji i Laodiceji. 

»Tad se okrenuh, da vidim glas, što govoraše sa mnom, 
i okrenuvši se vidjeh sedam zlatnih sviećnjaka, a usred 
sedam zlatnih sviećnjaka kao Sina čovječjega, obučena u 
dugu haljinu i opasana zlatnim pojasom izpod grudi. Glava 
mu i vlasi bijahu bieli kao vuna i kao snieg, a oči mu bija 
hu kao plamen ognjeni. Noge su mu bile slične mjedi kao u 
zažarenoj peći, a glas mu je bio kao glas mnogih voda. 
U desnici svojoj imaše sedam zviezda, a iz usta njegovih 
izlažaše mač s obje strane oštar, Lice mu bijaše kao sun 
ce, kad svietli u svojoj jakosti. I kad ga vidjeh, padoh 
pred njegove noge kao mrtav, A on stavi svoju desnicu 
na me govoreći: Nemoj se bojati! Ja sam prvi i posljednji, 
i živi. Bio sam mrtav, ali gle, živ sam u vieke vjekova, te 
imam ključeve smrti i podzemlja. Napiši dakle, što si vi¬ 
dio i što je sada i što se ima sbiti poslije ovoga: tajnu se¬ 
dam zviezda, što si ih vidio u mojoj desnici i sedam svieć¬ 
njaka. Sedam zviezda jesu sedam anđela sedam crkava, 
a sedam sviećnjaka sedam su crkava.« 

Sv. Ivan zove sebe »bratom« kršćana, jer su svi kršćani 
djeca Božja po milosti, i potom među sobom braća. Oni su i 
»drugovi« među sobom u trpljenju: u njima trpi sam Isus kao 
u svojim udovima. Koji s njim trpe, s njim će se i naći u sjaj¬ 
nom njegovom kraljevstvu. Nada u slavu daje strpljivost i uz 
trajnost u borbama i mukama za Krista. Tako je i sv. Ivan 
trpio i bio pripravan za Isusa i smrt podnieti. Za cara Domi- 

cijana bio je dovučen u Rim i bačen u vrelo ulje, a kad mu 
nije naudilo, prognan je na osamljen i pust otok Patmo u 
Egejskom moru. Tu mu se jedne nedjelje, kad je obavljao 
službu Božju i duhom se uznesao na nebo, ukazao Isus onako, 
kako to opisuje. Vječno svietlo, Isus Krist, u svojem preobra- 
ženom tielu nosi dugu haljinu kao veliki nebeski svećenik. 
Zlatni pas je znak njegove kraljevske časti. Bjelina je znak 
njegove nebeske slave; oganj iz očiju znači njegovo sveznanje 
i srdžbu, kojom osuđuje zla, što ih gleda. Nogama od usijane 
mjedi gazi neprijatelje, koji mu se opiru, a veličanstven glas 
označuje njegovu moć. Zviezđe znamenuju — kako sam kaže 

sedam biskupa crkava, koje on štiti; mač s obje strane 
cštar, to je njegova rieč svemoguća, koja prođira u srđea 
grješnika i gubi one, koji ne će da se pokaju. Sunčani sjaj 
njegova lica izliev je njegove božanske slave. 

Od toga se viđenja apostol prepade i osjećajući svoju 
nevriednost, boji se, da ne umre. Ali mu Isus pokazuje, da se 
ne treba bojati. On je od mrtvih ustao i više ne će umrieti. 
tako je nadvladao smrt i ima nad njom vlast, te može od 
smrti izbaviti i drugoga, koga hoće. Ivan ne će umrieti, jer 
ga je Krist odredio, da njegovo odkrivenje priobći crkvama, 
u kojem se ođkrivaju i sadašnje prilike Crkve i njezino stanje 
u posljednje vrieme. 

_ Tu se spominje nedjelja kao »dan Gospodnji«. Tako đo- 
znajemo, da se već u apostolsko doba slavio prvi dan u sed¬ 
mici kao dan počinka i molitve. Prestala se dakle svetkovati 
subota. Tomu svjedočanstvu imali bi vjerovati adventisti to 
više, što se nalazi u knjizi Odkrivenja, kojom se oni najviše 
služe govoreći o dolazku Kristovu. Ona osuđuje njihovo krivo 
mišljenje, da je još uviek subota dan počinka. 


POSEBNE POSLANICE NA ČETIRI PRVE CRKVE 

drži Cistu vjeru: 

(Odkr 2, 1—29) 

Osim obćenite poslanice na sedam crkva po zapoviedi 
Isusovoj piše sv. Ivan posebnu poslanicu svakoj od tih crkvi. 
Što piše »anđelima«, biskupima njihovim, ne itiče se samo 
njih, nego i drugih članova crkve. Hvali njihove krjeposti, a 
kudi pogrješke- 

»Anđelu crkve u E f e z u piši: Ovako govori, koji 
drži sedam zviezda u desnici svojoj, koji hodi usred sedam 
zlatnih sviećnjaka: Znam tvoja djela i tvoju muku i tvoju 
strpljivost i da ne možeš podnositi opakih, Izkušao si one, 
koji govore, da su apostoli, a nisu, i našao si, da su laže. 
Imaš strpljivost i podnosiš radi mojega imena i nisi srna- 
laksao. Ali imam nešto protiv tebe,, što si ostavio prvu 
svoju ljubav. Imaj na umu dakle, odkuda si pao i čini po¬ 
koru i radi pređašnja djela; ako li ne, doći ću k tebi i 
maknut ću tvoj sviećnjak s mjesta, njegova, ako se ne po- 
kaješ. No ovo imaš: što mrziš na djela Nikolaša, na koja i 
ja mrzim. Tko ima uši, neka čuje, što Duh govori crkva¬ 
ma: Tko pobiedi, dat ću mu da jede s drveta života, koje 
je u raju Boga mojega.« 

Ne znamo, tko je bio onda biskup u Efezu. U početku 
svoje službe bio je revan, ali je poslije popustio. Isus mu pre¬ 
ko apostola kaže, neka se sjeti svojim prvih vrlina i uzpne na 
visinu krjeposti, u kojima se prije odlikovao. Inače bi mogao 
izgubiti svjetlost vjere, a to je najteža kazna za one, koji .su 
duhovno lieni. I doista, nije ta kazna stigla samo Efez i druge 
maloazijske crkve, u kojima je nekad cvjetala kršćanska vje¬ 
ra, nego se to dogodilo i kod drugih naroda, a s kršćanskom 
vjerom nestalo je kod takvih naroda prosvjete i slobode, te 
su pali u robstvo i divljačtvo. 

Propasti vjere i kršćanskoga života bili su krivi mnogi 
krivovjerci, među njima i Nikolaši, koji su držali za dopu¬ 
štenu bluđnost i uživanje mesa kod žrtava krivim bogovima. 
Koji se ne daju od njih zavesti, nego drže čistu vjeru i ne 
jedu zabranjenih jela, njima obećava Isus drugo jelo od dr- 
veta života u nebeskom raju, t. j. vječno blaženstvo. 

Druga poslanica napisana je crkvi u S mir ni. To je 
bio bogat trgovački grad, a znatna je u njemu trgovina i 
danas. 

»Anđelu crkve u Smimi piši: Ovako veli prvi i po¬ 
sljednji, koji je bio mrtav i živi: Znam tvoju tjeskobu i 
siromaštvo tvoje, ali si bogat, pa te grde oni,, koji govore 
da su Židovi, a nisu, nego su sbomica sotone. Ne boj se 
ništa, što ćeš još trpjeti. Gle, đavo će neke od vas baciti 
u tamnicu, da budete izkušani i imat ćete tjeskobu deset 
dana. Budi vjeran do smrti i dat ću ti vienac života. Tko 
ima uši, neka čuje, što Duh govori crkvama: Tko pobiedi, 
ne će mu nauditi druga smrt.« 

Biskup u Smirni bio je sv. Polikarpo, učenik sv. Ivana. 
Poslanica ne nalazi na njemu' nikakva prigovora. Kako su 
ga Židovi mrzili radi njegova revnoga propoviedanja, poka¬ 
zali su, kad su ga iz mržnje odali poganima i veselili se nje? 
govoj smrti na lomači. U gradu, gdje su Židovi skupljali bo¬ 
gatstvo, kršćani su bili siromasi zemaljskim blagom, ali zato 
bogati dobrim djelima. Kaže se, da će imati tjeskobu »deset 
dana«, t. j. progonstvo ne će dugo trajati. Onima, koji za vjeru 
podnesu smrt na ovom svietu, ne će nauditi smrt na drugom 
svietu, ne će doći u muke vječne, nego ih čeka nebeska slava. 

Treća poslanica upravljena crkvi u Pergamu, nekad 
sjajnom ! ponosnom gradu, gdje su prije stolovali domaći kra¬ 
ljevi, a poslije rimski vrhovni sudci. 

»Anđelu crkve u Pergamu piši: Ovako govori onaj, 
koji ima mač s obje strane oštar: Znam gdje stanuješ, tamo 

gdje je priesto sotone. Ali držiš moje ime i nisi se odrekao 
vjere ni u dane, kad je Antipa, moj vjerni svjedok, po¬ 
gubljen među vama, gdje sotona stanuje. Ali imam nešto 
protiv tebe, što imaš ondje ljudi, koji drže nauk Balama, 
koji je učio Baraka, da postavi spoticanje sinovima Izrae- 
lovim, neka jedu krivobožačke žrtve i pristanu uz krive 
bogove. Tako i ti imaš ljudi, koji drže nauk Nikola ša, I ti 
jednako čini pokoru; ako li ne, doći ću brzo i borit ću se 
s njima mačem svojih usta. Tko ima uši, neka čuje, što 
Duh govori crkvama: Tko pobiedi, dat ću mu da jede sa¬ 
krivenu manu, i dat ću mu bieli kamen, a na kamenu na¬ 
pisano novo ime, koje nitko ne zna, osim tko ga primi,« 

Veli se, da je u Pergamu »priesto sotone«, jer je tamo 
bjesnilo krvavo progonstvo na kršćane, u kojem je mučenič¬ 
kom smrću umro sv. .Antipa, po svoj prilici pređašnji biskup. 
U Pergamu Su pogani uvelike poštovali Eskulapa, kao oni u 
Efezu Dianu (Afroditu), pa su gonili kršćane zato, što su se 
protivili tomu štovanju. I ondje je krivovjerje nikolaško imalo 
svojih pristalica, kojima Krist prieti strogom osudom. Tko se 
uzdrži od. mesa žrtvovana idolima, dobit će drugu hranu, koja 
svojom sladkoćom nadilazi svako zemaljsko jelo. Tko održi 
vjeru u ime Isusovo, njegovo će ime biti zabilježeno na nebu, 
kao što su se imena pobjednika u javnim igrama bilježila na 
bielom kamenu: dobit će čast i prava, koja samo blaženi uži¬ 
vaju. 

Četvrta je poslanica određena za crkvu u Ti a tiri. 
Odanle je bila skerletarica Lidija, koja je u Eilipima slu¬ 
šala sv. Pavla, vjerovala, krstila se i svi njezini domaći (Djap 
16, 14). Stanovnici toga grada bavili su se trgovinom šarenoga 
sukna- 

»Anđelu crkve u Tiatiri piši: Ovako veli Sin Božji, 
koji ima oči kao plamen ognjeni i noge su mu kao mjed: 
Znam djela tvoja i tvoju vjeru i ljubav, služenje i strplji- 

vost tvoju, i tvoja djela posljednja veća nego prva. Ali 
imam protiv tebe nešto, što dopuštaš ženi Jezabeli, koja 
govori, da je proročica, te uči i zavodi moje sluge, da čine 
blud i jedu žrtve neznabožačke. Dao sam joj vrieme, da 
se povrati, ali se ne će da odvrati od svoje bludnosti. Evo, 
bacit ću je na bolestničku postelju, a koji s njom grieše, 
doći će u veliku tjeskobu, ako se ne pokaju za svoja djela. 
I djecu njezinu pogubit ću smrću, te će znati sve crkve, 
da sam ja, koji iztražujem bubrege i srdca, te ću dati sva¬ 
komu po djelima njegovim. Ali vama i drugima, koji ste 
u Tiatiri, velim: koji god nemaju te nauke i ne poznaše 
dubina -— kako kažu -—■ sotoninih, ne ću metnuti na vas 
drugoga bremena, nego ono, što imate, dok dođem. Tko 
pobiedi i drži moja djela do kraja, dat ću mu vlast nad 
neznabožcima, te će vladati njima gvozdenom palicom i 
razbit će ih kao lončarski sud, kao što i ja primih od svo¬ 
jega Otca. I dat ću mu zviezdu Danicu. Tko ima uši, neka 
čuje, što Duh govori crkvama.« 

Isus hvali biskupa u Tiatiri radi »služenja« siromasima 
i bolestmcima, te ne nazaduje kao onaj u Efezu,, nego napre¬ 
duje. Ali ga kori, što nekoj ženi — koja se tu zove imenom 
Jezabele, žene Ahabove i goniteljice proroka i prave vjere 
—dopušta, da širi krivu nauku. Bog će kazniti nju i svu nje¬ 
zinu »djecu«, pristalice, iztriebiti. Ti su se krivovjerci hva¬ 
stali, da poznadu »dubine« Božje mudrosti, a to nije bila nego 
varka đavolja. Onima, koji nisu išli za krivovjercima, ne će 
se nametnuti druga muka: dosta su imali muke u borbi s kri¬ 
vovjercima. Njih čeka nagrada u nebeskom kraljevstvu po 
riečima Spasiteljevim: »Blago onima, koji trpe progonstvo 
radi pravde, jer je njihovo kraljevstvo nebesko«. Oni će kra- 
ijevati s Kristom, kojemu je Otac dao vlast nad neznabož'ci- 
ma (Ps 2, 9), da vrši strogi sud nad njima. Zato se ukazao s 
ognjenim očima i mjedenim nogama. — Sam Krist zove se na 


kraju Ođkrivenja (22, 16) zviezda Danica kao vladar nad 
vladarima. Od svojega sjaja dat će i pravednicima, da se sjaju 
kao sunce u kraljevstvu Otca njegova (Mt 13, 43). 

POSEBNE POSLANICE NA TRI OSTALE CRKVE 
IMAJ VRUČU LJUBAV! 

(Odkr 3, 1—22) 

Peta posebna poslanica pisana je crkvi u Sardesu. To 
bijaše glavni grad nekadašnjega lidskog kraljevstva na zla¬ 
tom bogatoj rieoi Paktolu, južno od Tiatire. 

»Anđelu crkve u Sardesu piši: Ovo govori, koji ima 
sedam duhova Božjih i sedam zviezda: Znam tvoja djela; 
jer imaš ime da živiš, a mrtav si. Budi budan i utvrđuj 
ostalo, što hoće da umre. Jer ne nalazim tvojih djela da bi 
bila podpuna pred Bogom mojim. Imaj na umu, što si pri¬ 
mio i čuo: čuvaj to i pokaj se! Ako li ne budeš bdio, doći 
ću na te kao tat, te ne ćeš znati, u koji ću čas doći na te. 
Ali imaš nekoliko imena u Sardesu, koji nisu okaljali svo¬ 
jih hadjina. Zato će hoditi sa mnom u bielim haljinama, jer 
su vriedni. Tko pobiedi, obući će se tako u biele haljine, 
i ne ću izbrisati njegova imena iz knjige života, nego ću 
priznati njegovo ime pred svojim Otcem i pred anđelima 
njegovim. Tko ima uši, neka čuje, što Duh govori crkva¬ 
ma.« 

Ta se poslanica više tiče biskupa crkve Sardeške, koji se 
činio pred očima ljudi, da ima duhovnog života u njemu, ali 
u srđcu nije bio pun vjere i krjeposti, kako se od njega tra¬ 
žilo. Njegova se mlitavost prihvatala i drugih vjernika. Zato 
ga Isus opominje, da se povrati k onoj revnosti, kojom je 
prije slušao evanđelje, pa će onda moći utvrditi i druge uza 
se. Ako to ne učini, doći će na nj iznenada kazna Božja. Samo 

malo kršćana u Sardesu nije okaljalo griehom krstne odjeće; 
ti će za nagradu dobiti slavu vječnoga života. Koji priznavaju 
Krista vjerom i životom, priznat će i njih Krist za svoje vjer¬ 
nike, koji su dostojni vječnoga života. 

Šesta je crkva bila u Filadelfiji. Taj je grad sagra¬ 
dio pergamski kralj Atalo II. Filadelfo u 2. vieku prije Krista. 

»Anđelu crkve u Filadelfiji piši: Ovako govori Sveti 
i Istiniti, koji ima ključ Davidov, te otvara i nitko ne može 
zatvoriti; zatvara, i nitko ne može otvoriti: Znam tvoja 
djela. Gle, otvorih pred tobom vrata, koja nitko ne može 
zatvoriti. U tebe je doduše mala jakost, ali si sačuvao 
moju rieč i nisi se odrekao mojega imena. Evo, dovest ću 
iz sbornice sotonine ljude, koji govore da su Židovi, ali 
nisu, nego lažu. Gle, dovest ću ih te će pasti pred tvoje 
noge i znat će, da sam te ja zavolio, Zato što si ti držao 
rieč mojega trpljenja, i ja ću tebe čuvati u času izkušenja, 
koje će doći na sav sviet, da izkuša stanovnike zemaljske. 
Evo, dolazim brzo. Čuvaj što imaš, da nitko ne uzme tvoj 
vienac. Tko pobiedi, učinit ću ga stupom u hramu Boga 
mojega i više ne će izaći napolje. I na njemu napisat ću 
ime Boga mojega, novoga Jeruzalema, koji silazi s neba 
od Boga mojega, i novo moje ime. Tko ima uši, neka čuje, 
što Duh govori crkvama.« 

Krist kao »sin Davidov«, Spasitelj svieta, ima ključeve 
kraljevstva mesijskoga. Nitko ne dolazi k Otcu, do kroz njega. 
Njegova će milost i mnoge Židove, koji progone kršćane, do¬ 
vesti u Crkvu i otvoriti im vrata nebeska, kad vide postoja¬ 
nost kršćana i njihovu ljubav k Bogu. Pravi su vjernici kao 
stupovi u crkvi, s njom nerazdruživo sjedinjeni. Na njima kao 
na stupu bit će zabilježena tri imena: Božje, nebeskoga Jeru¬ 
zalema (Crkve) i Kristovo, za znak, da njima pripadaju do- 
vieka. 


Sedma je na kraju crkva u L a o di c e j i, što je bio ne¬ 
kad velik trgovački grad, a danas je neznatno pastirsko selo 
Eski-Hisar. U toj posljednoj poslanici i sam Krist zove se 
»Amen«, kojom se riečju na koncu potvrđuje, da je istina, što 
je govoreno. 

»Anđelu crkve u Laodiceji piši: Ovako govori Amen, 
vjerni i istiniti svjedok, početak stvorenja Božjega: Znam 
tvoja djela, da nisi hladan ni vruć. Da si barem hladan ili 
vruć! Ali jer si mlak, mi hladan ni vruć, izbacit ću te iz 
svojih usta. Jer ti govoriš: Bogat sam i imućan i ne trebam 
ništa, a ne znaš, da si jadan i biedan, siromašan i sliep i 
go. Svjetujem ti, da kupiš od mene zlato u ognju očišćeno, 
da budeš imućan, i da se obučeš u biele haljine, te se ne 
pokaže sramota tvoje golotinje; i oči svoje pomaži po- 
mašću, da vidiš. Ja koje ljubim, karam i kaznim. Revnuj 
dakle i čini pokoru! Gle, stojim na vratima i kucam. Tko 
posluša moj glas i otvori mi vrata, ući ću k njemu i bla- 
govat ću s njim i on sa mnom. Tko pobiedi, dat ću mu da 
sjedi sa mnom na priestolu mojem, kao što sam i ja po- 
biediio i sio s Otcem svojim na njegovu priestolu. Tko ima 
uši, neka čuje, što Duh govori crkvama.« 

Kao što se mlačna voda gadi čovjeku, te je izbaci, tako 
i mlako srdce nije ugodno Bogu. Mlitavac stoji neodlučan, te 
se teže popravlja nego mnogi »hladan« grješnik, jer drži u 
svojoj sljepoti, da ima dosta dobrih djela. Poslije oštra ukora 
daje Krist blagu opomenu i gotovo molbu, da ga tako prije 
sklone na poboljšanje. 

Duhovna je lienost jedan od sedam glavnih grie- 
ha i čovjek je mora odbaciti, jer samo revnošću možemo se 
sve više uzpinjati u krjepostima do priestolja Božjega. 

VIĐENJE PRIESTOLA BOŽJEGA 
(Odkr 4, 1—11) 

S priestoljem Božjim svršavaju se poslanice, a sad opi¬ 
suje sv. Ivan viđenja, što ih je dobio od Boga, i to najprije 
samo priestolje Božje. 

»Potom vidjeh: i gle, vrata otvorena na nebu, i prvi 
glas, što sam ga čuo, bio je glas kao trube, koja govoraše 
sa mnom ovako: Uzpni se ovamo, pa ću ti pokazati, što 
se ima dogoditi poslije ovoga. I odmah sam bio u duhu. 
I gle, priesto bijaše postavljen na nebu, a na priestolu sje¬ 
daše jedan. I koji sjedaše, bio je po viđenju kao kamen 
jaspis i sarad, a duga bijaše oko priestola po viđenju kao 
smaragd. A oko priestola bijahu 24 stolice, a na stolicama 
24 starca sjedeći, obučeni u biele haljine i imajući na gla¬ 
vama zlatne krune. A od priestola izlažahu munje i gla¬ 
sovi gromova. Sedam svjetiljaka gorjelo je pred priesto- 
iom, a to su 7 duhova Božjih. I pred priestolom bijaše sta¬ 
kleno more nalik na kristal. I u sredini priestola i 
unaokolo priestola bijahu 4 životinje, pune očiju sprieda 
i straga. Prva je životinja bila nalik na lava, druga na 
vola, treća je imala lice čovječje, a četvrta je bila nalik 
na orla, kad leti. I svaka od četiri životinje imala je šest 
krila, unaokolo ii iznutra puna očiju. I bez prestanka dan 
i noć pjevahu: Svet, svet, svet Gospodin Bog svemogući, 
koji bijaše i koji jest i koji će doći! I kad su te životinje 
davale slavu i čast onome, koji sjedi na priestolu, padahu 
24 starješine pred onim, koji sjedi na priestolu i klanjahu 
se onome, koji živi u vieke vjekova, i metahu svoje krune 
pred priesto govoreći: Dostojan si, Gospode Bože naš, da 
primiš slavu i čast i silu, jer si ti stvorio sve, i po tvojoj 
volji postade i stvori se.« 


Drago kamenje, pod kojim se ukazuje božanstvo, ozna¬ 
čuje Božja savršenstva: svietli jaspis znamenuje Božju sve¬ 
tost, crveni sard (rubin) njegovu pravednost, a zeleni smaragd 
Božje milosrđe. 24 starješine zastupnici su odkupljenoga čo¬ 
vječanstva u Starom i u Novom zavjetu. Oni su zajedno i 
savjetnici ili prisjednici suda Božjega. Prozirno podnožje neba 
slika je Božjega blaženstva, koje ne može ništa pomutiti. Če¬ 
tiri životinje, što stoje u sredini sa četiri strane priestola, za¬ 
stupnici su svega stvorenja, četiri najjače sile: strašan lav, 
jaki vol, visoki orao i razuman čovjek. Oči označuju, da se 
u stvorenju ogleda slava Božja, a opet i to, da stvorovi imadu 
vazda gledati, da šire slavu Božju: zato se ukazuju s krilima. 
Trostruki »svet«, što ga pjevaju, slavi presveto Trojstvo. Me- 
ćući svoje krune pred priestolje, priznavaju starješine, da od 
Boga imadu milost i slavu. 

Bog je sam u sebi neizmjerno bogat i blažen, te ne treba 
ničega izvan sebe. A što je stvorio različite stvorove, učinio 
je zato, što je bezkrajno dobar, te je htio i stvorovima uđieliti 
svoju dobrotu. Tako je Bog stvorio sviet sebi na slavu a stvo¬ 
rovima na dobro. Nerazumni stvorovi slave Boga i neznajući 
držeći se zakona, što ih je Bog postavio, a razuman čovjek 
ima slaviti Boga voljno se pokoravajući njegovim zapoviedi- 
ma. Tako slaveći Boga na ovome svietu s milošću njegovom 
zaslužit će blaženstvo na nebu, da slavi Boga i u njemu se 
raduje dovieka. 

KNJIGA SA SEDAM PEČATA I JANJE 
(Odkr 5, 1-14) 

Dok se u viđenju priestola Božjega očituje svemogućnost 
Božja, u daljem viđenju gleda sv. Ivan sveznanje Božje, ko¬ 
jemu su ođkrita sva djela ljudska, radi kojih će po vječnim 
odlukama Božjim doći kazna na opake, a nagrada onima, koje 
su zlikovci progonili. 

»Potom vidjeh na desnoj strani onome, koji je sjedio 
na priestolu, knjigu, izpisanu iznutra i spolja, zapečaćenu 

sa sedam pečata. I vidjeh jakoga anđela, koji je javljao 
silnim glasom: Tko je dostojan, da otvori knjigu i skine pe¬ 
čate njezine? I nitko na nebu ni na zemlji ni pod zemljom 
nije mogao otvoriti knjigu niti je zagledati. I ja plakah lju¬ 
to, što se ne nađe nitko dostojan, da otvori knjigu i da je 
zagleda. A jedan od starješina reče mi: Ne plači! Gle, nad¬ 
vladao je lav od plemena Judina, korien Daviđov, da otvori 
knjigu i skine sedam njezinih pečata. I vidjeh, i gle, između 
priestola i.četiri životinje i između starješina stajaše Janje 
kao zaklano imajući 7 rogova i 7 očiju, a to su sedam du¬ 
hova poslanih na zemlju, I dodje te primi iz desnice ono¬ 
ga, koji sjedaše na priestolu, knjigu, I kad je otvorio knjigu, 
4 životinje i 24 starješine padoše pred Janjetom; svaki je 
imao harfu i zlatnu čašu punu mirisa, a to su molitve sve¬ 
taca. I pjevahu pjesmu novu govoreći: Dostojan si, Go¬ 
spodine, da primiš knjigu i otvoriš njezine pečate, jer si 
bio zaklan, te si nas odkupio za Boga svojom krvlju, od 
svakoga plemena i jezika i puka i naroda, i učinio si nas 
kraljevstvom i Svećenicima Bogu našemu, i vlađat ćemo 
na zemlji. I vidjeh i čuh glais anđela mnogih unaokolo prie¬ 
stola i životinja i starješina, i bijaše njihov broj tisuće 
tisuća, koji vikahu iza glasa: Dostojno je Janje, koje je 
zaklano, da primi silu i božanstvo i mudrost i jakost i čast 
i slavu i blagoslov. I sve stvorenje, što je na nebu i na 
zemlji i pod zemljom i u moru, sve, što je u njima, čuo sam 
da govore: Onome, koji sjedi na priestolu i Janjetu blago¬ 
slov i čast i slava i vlast u vieke vjekova. A 4 životinje 
govorahu: Amen. I 24 starješine padoše na svoje lice i po- 
kloniše se onome, koji živi u vieke vjekova.« 

Stare su se knjige pisale na dugim povlakama perga- 
mene, koje su se omatale oko palice. Prorok vidi, da je omot 


izpisan s obje strane, čim se označuje bogata njegova sa- 
držina: događaji Crkve, kojima upravlja, vječna providnost 
Božja. Omot je zapečaćen sa 7 pečata, jer su vječne Odluke 
Božje nepoznate ljudima. Ni jednom stvorenju Božjem, pa ni 
najvišim anđelima nije dano, da vide pođpuno djelo spase¬ 
nja, nego samo jedinorođenom Sinu Božjemu, koji je izveo 
djelo spasenja postavši za nas čovjekom, rođen od plemena 
Judina i od roda Davidova, kojemu je bilo obećano, da će od 
njega izići Spasitelj. On je imao moć da spasi, jer je bio 
»lav«, svemogući Bog; ali je spasenje izvršio svojim čovječjim 
tielom, zato se ukazuje kao janje, koje nosi na sebi znak, da 
je zaklano-. Janje ima 7 rogova, znak podpune moći Kristove; 
ima 7 očiju, dokaz savršenog znanja. On preko Duha Svetoga 
dieli 7 darova, milosti odkupljenja, kao što je rekao: »Duh 
istine... od mojega će primiti i javiti vam« (Iv. 16, 14). 

Tako je Sin Božji svemogućnošću i sveznanjem jednak 
Bogu Otcu, zato se njemu klanjaju i slave ga sveti na nebu 
i prinose mu molitve vjernika na zemlji kao ugodan miris. 
Kao što su prije pjevali pjesmu Bogu Otcu Stvoritelju, tako 
sad pjevaju pjesmu novu Sinu kao Spasitelju. Toj se pjesmi 
pridružuju • čete anđeoske radujući se spasenju ljudi. Sedam 
izričaja u slavljenju pokazuju, da Sinu pripada jednaka čast 
kao i Otcu. Kad je tako sve stvorenje: sveti na nebu, stvo¬ 
rovi na zemlji i duše u predpaklu dalo hvalu Bogu, 4 živo¬ 
tinje, zastupnici svega stvorenja, potvrđuju pjesmu riečju 
Amen, tako jest, tako neka bude! A 24 starješine, zastupnici 
ljudskoga roda, klanjaju se Bogu, jer je prije svega dužnost 
ljudima, da Bogu hvale za neizkazanu milost odkupljenja. 

Hvalimo dakle Bogu Otcu, što nas je stvorio, Sinu, što 
nas je odkupio, Duhu Svetomu, što nas je posvetio. 

OTVARA SE SEST PRVIH PEČATA ČETIRI JAHAČA 
(Odkr 6, 1-17) 

Janjetu, Sinu Božjemu, dano je, da zna tajne Božje. 
Zato On, Isus Krist, otvara pečate, kojima je zapečaćena 
knjiga vječnih odluka Božjih. 

»I vidjeh, kako je Janje otvorilo prvi od sedam pe¬ 
čata. I čuh jednu od četiri životinje, gdje govori kao glas 
groma: Dođi i vidi! I vidjeh, a gle, eto konj biel, i koji je 
sjedio na njemu, imadijaše luk, i dade mu se vienac te 
izađe kao pobjednik, da pobiedi.« 

Četiri životinje kao zastupnici stvorenja na zemlji po¬ 
zivaju apostola, da gleda slike, koje se tiču svega storenja« 
Apostol ne čita knjige, nego gleda u slikama, što je napisano 
u knjizi. Luk pokazuje konjanika kao ratnika. Bieli konj i] 
vienac označuju pobjednika. To je slika evanđelja, koje se 
pobjedonosno širi svietom noseći mir ljudima dobre volje. 

»I kad je otvorilo treći pečat, čuh treću životinju gdje 
životinju gdje govori: Dođi i vidi! I izađe drugi konj crven. 
A onome, koji sjedaše na njemu, dade se, da uzme sa zem¬ 
lje mir i da se ubijaju između sebe. Zato mu se dade velik 
mač.« 

To pokazuje na krvave ratove prije drugoga dolazka 
Kristova, kad će »ustati narod na narod i kraljevstvo nai 
kraljevstvo« (Mt 24, 7). — Ide jahač na crnom konju 

»I kad je otvorilo treći pečat, čuh treću životinju gdje 
govori: Dođi i vidi! I gle, crni konj, a koji sjedaše na nje¬ 
mu, imadijaše vagu u svojoj ruci, I čuh kao glas izsred 
četiri životinje kako govori: Mjera pšenice za dinar, a tri 
mjere ječma za dinar; vinu i ulju nemoj uditi.« 

Crni konj znači žalost, a vaga skupoću, jer se u vrieme 
glada žito nije mjerilo, nego vagalo. Skupoća, je obična po¬ 
sljedica rata. Za dinar se onda moglo dobiti 12 mjera pše¬ 
nice, ciena se njezina digla dakle dvanaest puta. Ulje i vino 
veći dio naroda nije trebao. Izpunit će se dakle, što je Isus 
prorekao, da će prije njegova dolazka biti »pomor i glad« 
(Mt 24, 7). To još više potvrđuje dalje viđenje. 


»A kad je otvorilo četvrti pečat, čuo sam glas četvrte 
životinje gdje govori: Dođi i vidi! I gle, konj blied, I ono¬ 
mu, što sjedaše na njemu, bijaše ime Smrt, i podzemlje 
iđaše za njim, I dana mu je vlast nad četiri diela zemlje, 
da ubija mačem, gladom i pomorom i zvierima zemaljskim«. 

Za smrću ide podzemlje: koje smrt pokosi, one odmah' 
grobovi pokrivaju. Četiri diela zemlje znače velik dio ljudi, 
koji će »pogibati od straha i čekanja, što će doći na svu 
zemlju« (Lk 21, 26). 

Prije dolazka Kristova dogodit će se i ono, što je Isus 
prorekao: »Predavat će vas na muke i ubijat će vas« (Mt 24, 
9). Ali »strpljenjem svojim spasit ćete duše vaše« (Lk 21, 19). 

»I kad otvori peti pečat, vidjeh pod oltarom duše onih, 
koji su pogubljeni radi rieči Božje i radi svjedočanstva, što 
ga imadijahu. I vikahu iza glasa govoreći: Dokle, Gospode, 
sveti i istiniti, ne ćeš suditi i osvetiti krv našu na stanovni¬ 
cima zemaljskim? I dade se svakome od njih bielo odielo 
i rečeno im je, da potrpe još malo vrieme, dok dovrše dru¬ 
gari njihovi i njihova braća, koji imadu biti pogubljeni kao 
i oni,« 

Koji su po primjeru Janjeta Krista pretrpjeli smrt radi 
vjere i postojana priznavanja, bijahu kao žrtve prikazane 
Bogu na oltaru. To se dakle peto viđenje tiče žestokih i dugih 
progonstva svete Crkve. Ne viču mučenici za osvetom iz 
mržnje, nego iz želje, da se zadovolji pravda Božja. Želja 
njihova, da se dovrši kraljevstvo Božje, izpunit će se tek na 
svršetku svieta; ali bielu haljinu časti i neđužnosti dobiva 
svaki odmah. 

• U šestom dalje viđenju odkrivaju se strahote u prirodi, 
što će doći prije sudnjeg dana, o kojima govori Spasitelj u 
evanđelju (Lk 21, 25): »Bit će znaci na suncu, mjesecu i 
zviezdama«. ' 

»I vidjeh, kad otvori šesti pečat, i gle, nastade velik 
potres zemlje, i sunce postade crno kao vreća od kostrie- 
ti, a mjesec sav postade kao krv. I zviezde padoše s neba 
na zemlju, kao što smokva odbacuje svoje zarodke ) kad 
njom zamahne jaki vjetar. I nebo uzmače kao savita knjiga, 
i bregovi i ostrva pomakoše se sa svojih mjesta. A kra¬ 
ljevi zemaljski i knezovi i vojvode, i bogati i silni, sve slu¬ 
ge i slobodnjaci sakriše se u spiljama i pećinama gorskim. 
I govorahu gorama i pećinama: Padnite na nas i sakrijte 
nas od onoga, koji sjedi na pritstolu i od srdžbe Janjeta! 
Jer je došao velik dan gnjevnog suda njihova, i tko- može 
ostati?« 

S nestajanjem sunca, mjeseca i zviezda nestaje i neba 
kao knjige, koja se savija i postaje sve manja. Strašni potresi 
lome brda i razstavljaju ostrva. Tomu sudu ne može nitko 
uteći, ma kamo god htio pobjeći. 

T 

ZNAMENOVANJ.F. IZABRANIKA BOŽJIH I NEBESKI 
MIMOHOD 
(Odkr 7, 1-17) 

Prije nego se otvorio sedmi pečat, ukazaše se sv. Ivanu 
još dva viđenja, jedno na zemlji, drugo na nebu. Prije nego 
dođu na zemlju kazne, gleda njegovo oko četu pobožnih sluga 
Božjih na zemlji, pravi Božji narod, izabranike Gospodnje, 
koji iz suda ulaze u nebesku slavu. To je odgovor na pitanje 
na koncu predjašnjega viđenja: Tko će ostati? 

»Potom vidjeh 4 anđela, gdje stoje na 4 ugla zemlje 
držeći 4 vjetra zemlje, da ne duvaju na zemlju ii na more 
x ni na koje drvo. — I vidjeh drugoga anđela, gdje silazi 
od sunčanoga izlaza imajući pečat Boga živoga. I povika 


glasom velikim četirima anđelima, kojima bješe dano, da 
ude zemlji i moru, govoreći: Ne uđite zemlji ni moru ni 
drvetima, dokle znamemijemo sluge Boga našega na čeli¬ 
ma njihovim, I čuh broj znamenovanih 144.000 znamenova- 
nih od sviju plemena Izraelovih. Od plemena Judina 12.000 
znamenovanih, od plemena Rubenova 12.000 znamenovanih,- 
od plemena Gadova 12.000 znamenovanih, od plemena Ase- 
rova 12.000 znamenovanih, od plemena Neftalijeva 12.000 
znamenovanih, od plemena Manasijeva 12,000 znamenova¬ 
nih, od plemena Simeonova 12.000 znamenovanih, od pleme¬ 
na Levijeva 12.000 znamenovanih, od plemena Izaharova 
12.000 znamenovanih, od plemena Zabulonova 12.000 zname¬ 
novanih, od plemena Josipova 12.000 znamenovanih, od 
plemena Benjaminova 12,000 znamenovanih. Potom vidjeh 
četu veliku, koju nitko ne mogaše izbrojiti, od svih naroda 
i plemena, koljena i jezika, gdje stoje pred priestolom i 
pred Janjetom obučeni u biele haljine s palmama u svojim 
rukama; i vikahu glasom velikim govoreći: Spasenje Bogu 
našemu, koji sjedi na priestolu i Janjetul.I svi anđeli sta¬ 
jahu oko priestola i oko starješina i oko 4 životinje, i pa¬ 
doše na lice pred priestolom i pokloniše se Bogu govoreći: 
Amen! Blagoslov i slava i mudrost i hvala, čast i sila i 
jakost Bogu našemu u vieke vjekova. Amen.« 

Pečatom Božjim označeni sačuvani su od odpada, a 
potom i od kazne na sudu. Broj 144.000 = 12X12X1000 ima 
se slikovito shvatiti kao silno množtvo. Juda se spominje na 
prvom mjestu, jer od njega potječe po- tielu Spasitelj. Mjesto 
Efrairna stoji Josip kao otac toga plemena, jer je pleme Efra. 
imovo bilo krivo, da se kraljevstvo Salomonovo razdielilo. 
Pleme se Danovo ne spominje, jer se poslije povratka iz su- 
žanjstva babilonskoga razpalo. Neki drže, da se zato ne spo¬ 
minje, što će od toga plemena izaći Antikrist. Biele haljine, 

što ih nose izabranici Božji, jednako su znak njihove čistoće 
kao i nebeske slave. Palme su znak pobjede i blažene ra¬ 
dosti. Pjevaju hvalu Otcu i Sinu, jer njima duguju svoje, 
spasenje. 

Taj se popis (7, 2-12) izabranika Božjih čita kod sv. mise 
na dan Svih svetih, te nas potiče, da gledajući množtvo 
Božjih ugodnika idemo njihovim primjerom i po zagovoru! 
tolikih zagovornika stignemo u kraljevstvo nebesko, koje 
Isus u Evanđelju obećava siromašnima duhom, krotkima, mi¬ 
losrdnima, mirotvornima, žalostnima, gladnima i žednima 
pravde, čistima u srdcu, o kojima dalje govori Odkrivenje: 

»I jedan od starješina odgovori mi i reče: Ovi obuče¬ 
ni u biele haljine, tko su i odkuda dođoše? I rekoh mu: 
Gospodaru moj, ti znaš. I reče mi: Ovo su, koji dođoše od 
nevolje velike i opraše haljine svoje i ubieliše ih u krvi 
Janjetovoj. Zato su pred priestolom Božjim i služe mu dan 
i noć u njegovu hramu, i onaj, što sjedi na priestolu, sta- 
novat će nad njima. Ne će gladovati niti žeđati više i ne 
će na njih padati sunce ni ikakva vrućina; jer Janje, koje 
je nasred priestola, pasti će ih i vodit će ih k izvorima 
žive vode, i Bog će otrti svaku suzu s očiju njihovih.« 

Izabranici Božji oprali su svoje haljine u krvi Janjeta, 
kad su pomimom žrtvom Kristovom dobili oprošten je grieha 
i postali sveti. Pred priestoljem Božjim uživaju Boga gleda¬ 
jući ga, kakav jest, te su u ljubavi s njim sjedinjeni. Oni su 
na nebu kao u hramu Božji svećenici, jer mu neprestano 
prinose žrtve poklonstvene i žrtve zahvalnice svojim molit¬ 
vama. Ondje ne trpe nikakvih muka, i njihova žalost pretvo¬ 
rila se u radost. 

OTVARA SE SEDMI PEČAT I ČUJU SE PRVE ČETIRI 
ANĐEOSKE TRUBE 
(Odkr 8, 1—13) 

Dok pravednike čeka slava nebeska, nepokajanim grješ- 
nicima pripravljene su težke muke na ovom i na drugom 
svietu. 

»Kad je Janje otvorilo sedmi pečat, nastade tišina na 
nebu neko po sata. I vidjeh sedam anđela, gdje stoje pred 
Bogom, i dano im je sedam truba. I drugi anđeo dođe i 
stade pred oltarom sa zlatnom kadionicom, i dade mu se 
mnogo kada, da ga prinese s molitvama svetih na oltar, 
koji je pred priestolom Božjim. I dim od kada s molitvama 
svetih uzađe iz ruku anđelovih pred Boga. Potom anđeo 
uze kadionicu i napuni je ognja s oltara i baci na zemlju. 
Tada nastanu gromovi i glasovi i munje i velik potres 
zemlje. A sedam anđela sa sedam truba pripraviše se, 
da zatrube u trube.« 

Kao tišina izpred oluje, takva tišina nasta na nebu: sve 
očekuje strašan sud, što se približava. Sv. Ivan vidi 7 anđela, 
koji stoje pred priesloom Božjim vazda spremni, da izvrše 
njegovu zapovied. Trubama se u Sv. pismu navještaju veliki 
događaji, napose kazne Božje. Dim od tamjana imao je ubla¬ 
žiti srdžbu Božju, ali u slučaju nepokajanosti pozvati njegovu 
pravednost, da kazni svoje neprijatelje. Oganj je postao oganj 
srdžbe i osvete. 

Prva četiri glasa trubalja javljaju prirodna zla, koja će 
ići izpred posljednjega suda i imadu posljednji put opome¬ 
nuti ljude na pokoru. 

»Prvi anđeo zatrubi u trubu, i udari tuča i oganj po- 
miešani s krvlju i pade na zemlju. I izgorje trećina zemlje 
i trećina drveća popali se i sažeže se sva zelena trava. I 

drugi anđeo zatrubi, a nešto kao velika gora plamteći 
ognjem baci se u more i trećina mora posta krv; i umrije 
trećina životinja, što žive u moru, i propade trećina lađa. 

— I treći anđeo zatrubi u trubu, i s neba pade velika 
zviezda goreći kao zublja i pade na trećinu rieka i na izvore 
vodene. A ime je zviezdi Pelin, te je trećina voda postala 
pelin, i mnogi su ljudi umrli od voda, jer su postale gorke. 

— I četvrti anđeo zatrubi u trubu, i udarena bi trećina 
sunca i trećina mjeseca i trećina zviezda, te je pomrčala 
trećina njihova i trećina dana nije svietlila, tako i noći. I 
vidjeh i čuh jednoga orla, koji je letio posred neba, kako 
viče jakim glasom: Jao, jao, jao stanovnicima na zemlji od 
ostalih glasova triju anđela, koji će zatrubiti u trube!« 

Goruća gora bačena u more označuje strašan sud Božji, 
koji će silno nauditi trgovini i saobraćaju, Voda postala gor¬ 
ka nije bila više za uživanje i tim je propalo najpotrebnije 
za život. I starozavjetni proroci iztiču pomrčanje sunca, mje¬ 
seca i zviezda kao znakove sudu, što se bliži. — Trostruko 
»jao« kaže, da će na zemlju doći još veća zla od ovih; jer dok 
su prva četiri zla od prirode, posljednja tri dolaze od zlih 
duhova. Što će sviet biti gori, doći će na nj sve veća zla. 

PETA I ŠESTA TRUBA — ZATIRAČ I VELIKI ODPAD 
OD VJERE 
(Odkr 9, 1—21 j 

»I peti anđeo zatrubi u trubu, i vidjeh zviezdu, gdje 
pade s neba na zemlju, i dade joj se ključ od jame ponora, 
I otvori jamu od ponora, te izađe iz jame dim kao iz velike 
peći i potamnje sunce i zrak od dima iz jame. I iz dima 
iz jame izađu skakavci na zemlju i dade im se moć, kakvu 
imadu štipavci zemaljski. I zapovjedi im se, da ne ude 

travi zemaljskoj niti kakvom zelenilu ni kojem drvetu, nego 
samo ljudima, koji nemaju znamenja Božjega na svojim 
čelima. I njima je dano, da ih ne ubijaju, nego da ih muče 
pet mjeseci; a bol je od njih kao bol od štipavca, kad ubo¬ 
de čovjeka. U one dane ljudi će tražiti smrt, ali je ne će 
naći; željet će da umru, ali će smrt bježati od njih, A lik 
skakavaca bijaše kao konja, pripravljenih za boj. Na nji¬ 
hovim glavama bijahu kao krune od zlata, a lica im bijahu 
kao lica od ljudi. A kosu imahu kao žensku kosu, a zubi 
su im bili kao zubi u lavova, I imali su oklope kao gvozde¬ 
ne oklope, a šum njihovih krila bijaše kao štropot kola, 
kad mnogo konja trči u boj. Repovi su im bili kao štipavci, 
a u repovima bodljike, i imali su moć da ude ljudima pet 
mjeseci. Nad sobom su imali kao kralja anđela ponora, koji 
se hebrejski zove Abadon, a grčki Apolion (hrvatski Zati- 
rač). Jedno je zlo prošlo ,a gle, još dva zla dolaze poslije 
toga.« 

Zviezda, što je pala s neba, bio je zli anđeo, koji je imao 
na nevjernike i bezbožnike donieti paklenu muku. Ponor je 
pakao, stan Sotone i njegovih anđela, te se pomišlja kao du¬ 
boka jama, koja ima izlaz na površini zemlje. Obični skakavci 
uništavaju zelenilo, a ne napadaju ljude; ali pakleni skakavci 
ostavljaju, zelenilo na miru, a ranjavaju i truju ljude, koji 
nisu djeca Božja i ne pripadaju Janjetu. Skakavci ude 5 mje¬ 
seci, jer se obično pojavljuju u svibnju i dalja 4 mjeseca. Oni 
su boli ljude kao štipavci (škorpije); otrov njihov nije ubijao, 
ah je zadavao jake boli. Ta strašna četa, koju i prorok Joel 
(2, 4) slika kao konje, imala je na čelu vođu, sotonu, koji se 
u opreci s Kristom, Spasiteljem, zove Zatirač. 

Još dva zla dolaze poslije šeste i sedme trube. 

»I šesti anđeo zatrubi u trubu, i čuh jedan glas od 
četiri roglja zlatnoga oltara, koji je pred licem Božjim, 

kako govori šestomu anđelu, što je imao trubu: Odrieši 
četiri anđela, koji su svezani na velikoj rieci Eufratu. I 
biše odriešena četiri anđela, koji bijahu pripravljeni za uru 
i dan i mjesec i godinu, da ubiju trećinu ljudi. I broj ko¬ 
njaničke vojske bijaše 20.000 puta 10.000; čuo sam njihov 
broj. Tako sam u viđenju vidio konje, i koji su sjedjeli na 
njima da imaju oklope ognjene i plave i sumporne; a glave 
konjima bijahu kao glave lavovske, i iz usta njihovih izla- 
žaše oganj, dim i sumpor. I od ta tri zla pogibe trećina 
ljudi, od ognja, od dima i od sumpora, što su izlazili iz nji¬ 
hovih usta. Sila konja stoji u njihovim ustima i u njihovim 
repovima; jer su njihovi repovi kao zmije s glavama, i nji¬ 
ma ude. A ostali ljudi, koji nisu tim zlima pogubljeni, nisu 
ni činili pokore za djela svojih ruku; nisu prestali klanjati 
se bjesovima i idolima od zlata i srebra, mjedi i kamena i 
drva, koji ne mogu ni gledati ni slušati ni hoditi; nisu činili 
pokore za svoja ubistva i za svoje vračarije ni za svoju 
bludnost i svoje krađe.« 

Ona četiri anđela stajahu spremni, đa izvrše Božju osudu. 
Bili su na Eufratu, gdje se nalazio grad Babilon, odakle su 
izlazile velike vojske, koje su pustošile zemlju Izraelsku. I 
milijunska vojska, čiji je broj čuo apostol, a nije mogao pre¬ 
gledati, predstavlja golemu silu, kojom će Bog kazniti svoje 
neprijatelje. Oganj, dim, sumpor, zmije s glavama i t. d. sliko¬ 
vito prikazuju strahotu apokaliptičkih ratova. A sve zlo, što 
sviet bije, nije li zato, što ljudi ne čine pokore »za svoja ubi¬ 
stva, vračarije (vraćanje u poganstvo, gadne hule i psovke), za 
bludnost i krađe«, što ih čine pojedinci i narodi A u apokalip- 
tičko doba ta će tvrđovratost ljudi biti osobito velika. 

ANĐEO S OTVORENOM KNJIŽICOM 
(Odkr 10, 1—11). 

Kao što je između šestoga i sedmoga pečata bilo posebno 
viđenje, tako između šeste i sedme trube ima slika, koja služi 
kao uvod daljim odkrivenjima, u kojima se nalaze proročtva o 
budućnosti židovskoga naroda. 

»I vidjeh drugoga jakoga anđela, gdje silazi s neba 
odjeven oblakom, a duga mu bijaše na glavi. Lice mu bi¬ 
jaše kao sunce a noge kao ognjeni stupovi. U ruci je imao 
otvorenu knjižicu. Desnu je nogu postavio na more, a lievu 
na zemlju, I povikao je velikim glasom, kao da lav riče. I 
kad je povikao, odjeknulo je sedam gromova svojim gla¬ 
sovima, i kad je sedam gromova pustilo svoje glasove, htio 
sam da pišem. Ali sam čuo s neba glas, koji mi je govorio: 
Zapečati što je govorilo sedam gromova i nemoj to pisati. 
I anđeo, što ga vidjeh na moru da stoji i na zemlji, podiže 
luku svoju k nebu i zakle se onim, koji živi u vieke vjekova, 
koji je stvorio nebo i što je na njemu, i zemlju i što je na 
njoj, i more i što je u njemu: da vremena ne će više biti, 
nego u dane sedmog anđela, kad zatrubi u trubu, svršit će 
se Božja tajna, kao što je javio preko svojih sluga proroka.« 

»I čuh glas s neba, koji je opet govorio sa mnom ve- 
leći: Idi i uzmi otvorenu knjigu iz ruke anđela, koji stoji 
na moru i na zemlji. I otiđoh k anđelu i rekoh mu, da mi 
dade knjigu. On mi reče: Uzmi knjigu i progutaj je! Bit će 
ti gorka u trbuhu, ali u ustima bit će ti skladka kao med. 
I uzeh knjigu iz ruke anđelove i progutah je: i bijaše mi u 
ustima sladka kao med, a kad je progutah, bilo mi je u 
trbuhu gorko. I reče mi: Treba da opet prorokuješ narodima 
i pukovima i jezicima i mnogim kraljevima.« 






Drugi jaki anđeo javlja se kao glasnik suda Božjega, a 
zajedno i mira. Što stoji na moru i na zemlji, znak je, da go¬ 
vori svemu svietu. Njegovu se glasu odzivaju gromovi kao 
seđmostruka jeka, kao glas Božji, koji svjedoči, da će se sve 
izpuniti, što prorok kaže. No što su gromovi govorili, ima 
ostati tajna. 

Apostolu se nalaže, da proguta knjigu, t. j. da u sebe pri¬ 
mi i dobro zapamti, što se u njoj nalazi. U ustima bila mu je 
sladka, jer ga je radovalo, što mu Bog javlja o svojoj Crkvi, 
ali kad je pogledao, što je u knjizi, postalo mu je gorko radi 
velikih nevolja, što će doći na ljude. Što se dalje proriče, 
tiče se svih naroda. Najprije se opisuje sud nad Židovima, a 
poslije nad poganima. 

PROROČTVO O PROPASTI JERUZALEMA 
(Odkr. 11, 1-14) 

Židovi su razapeli Krista, progonili su apostole i dizali 
se često na Crkvu.. Što su tako činili prije, ponavljat će i 
kasnije, osobito i na svršetku svieta. Ali će svaki put doći. na 
njih kazna Božja za prolivenu krv pravednika. 

»Dana mi je trstika nalik na palicu i rečeno mi je: 
Ustani i izmjeri hram Božji i oltar i koji se klanjaju u nje¬ 
mu. A triem, koji je izvan hrama, ostavi i nemoj ga mjeriti, 
jer je predan neznabožcima, te će gaziti sveti grad 42 mje¬ 
seca. I dat ću svojim dvjema svjedocima, da prorokuju 
1260 dana, obučeni u kostriet. To su dvie masline i dva 
sviećnjaka, koji stoje pred Gospodinom zemlje. A tko hoće 
da im naudi, izaći će oganj iz usta njihovih i proždriet će 
neprijatelje njihove; tko hoće da ih ozliedi, treba da se po¬ 
gubi. Oni imadu vlast zatvoriti nebo te ne će dažditi u vrie- 
me njihova prorokovanja, i imadu vlast da pretvaraju vode 
u krv i udare zemlju svakom nevoljom, koliko god puta 


htjednu, A kad svrše svoje svjedočanstvo, zvier, što izađe 
iz ponora, ratovat će na njih i nadvladat će ih. I tjelesa 
njihova ležat će na ulicama velikoga grada, koji se du¬ 
hovno zove Sodoma i Egipat, gdje je i Gospodin njihov 
razapet. I mnogi od plemena i pukova i jezika i naroda 
gledat će njihova tjelesa tri i po dana, i ne će dopustiti, da 
se njihova tjelesa polože u grob, I stanovnici zemaljski ra¬ 
dovat će se nad njima i veselit će se i slat će jedni drugima 
darove, jer su ta dva proroka mučili one, koji su stanovali 
na zemlji.« 

»A poslije tri i po dana uđe u njih duh života i usta¬ 
doše na noge svoje, a velik strah spopade one, koji ih vi¬ 
dješe. I čuše velik glas s neba, koji im je govorio: Uzađite 
ovamo! I uzađoše na nebo, i vidješe ih njihovi neprijatelji. 
I u taj čas nasta velik potres zemlje, te pade desetina grada, 
i pogibe u potresu 7000 ljudi; druge uhvati strah te dadoše 
hvalu Bogu nebeskomu.« 

»Drugo je zlo prošlo; gle, treće zlo dolazi brzo.« 

Prorok je imao izmjeriti samo hram, t. j, svetinju nad 
svetinjama i svetinju i oltar kađioni, koji bijaše u svetinji. 
To je imalo ostati, a što je bilo izvan toga, predano je da se 
pogazi i uništi. Vrieme pustošenja jednako je propoviedanju 
dvaju proroka, jer 1260 dana jednako je 3 i po godine ili 
polovici sedmice, o kojoj govori i prorok Daniel (7,5). Ta dva 
proroka bit će po svoj prilici Henoh i Ilijla, koji će na svr¬ 
šetku svieta doći, da propoviedaju pokoru. Na njih će ustati 
3Uder iz ponora, t. j. paklena zmija, koja će razpaliti mržnju 
Židova na Krista i Crkvu. Velika srdžba na poslanike Božje 
očituje se u tom, što im ostavljaju tjelesa neukopapa, što se 
držalo za veliku sramotu. Kao što su Židovi na radostne 
svetkovine slali jedan drugome darove u znak veselja, tako 
će se veseliti oni i drugi pokvareni sviet smrti dvaju proroka 
misleći, da je s njima nestato svake vjere i.zakona i da im je 
dopušteno raditi što hoće. 

Ali će doći kazna na Židove i nevjernike. U onom 
množtvu, koje će prije sudnjega dana pogibati od prirodnih 
sila, što će s Bogom vojevati na grješnike, poginut će i golem 
broj Židova, ali će se veći dio obratiti. 

SEDMA TRUBA VELIKA BORBA I POBJEDA CRKVE 
(Odkr 11, 15—12, 18) 

Dok je pređašnjih šest trubalja navieštalo kazne, što će 
stići neprijatelje Božje, sedma truba naviešta konačnu po¬ 
bjedu Crkve- 

»I sedmi anđeo zatrubi u trubu, i mnogi glasovi za- 
orise na nebu govoreći: Pripalo je kraljevstvo ovoga svieta 
Gospodinu i Kristu njegovu, i kraljevat će u vieke vjekova. 
Amen. A 24 starješine, koji sjede pred Bogom na svojim 
priestolima, padoše na svoja lica i pokloniše se Bogu go¬ 
voreći: Hvalu ti uzdajemo, Gospode Bože svemogući, koji 
jesi i koji si bio i koji ćeš doći, što si primio svoju silu ve¬ 
liku i zavladao! Razgnjevili su se narodi, ali je došao 
gnjev tvoj i vrieme mrtvima, da se sude, te dadeš plaću 
slugama svojim prorocima i svetima i onima, koji se boje 
tvojega imena, malima i velikima, a iztriebiš one, koji su 
kvarili zemlju.« 

»I hram Božji otvori se na nebu i pokaza se kovčeg 
njegova zavjeta u njegovu hramu, i nastadoše munje i gla¬ 
sovi i potresi i tuča velika.« 

Još prije nego se izvršio sud Božji na zemlji, već se na 
nebu čuje pjesma, koja slavi pobjedu kraljevstva Božjega nad 
svietom, koji se diže protiv Krista. Pojava kovčega zavjet¬ 
noga, kovčega svjedočanstva, govori, da je došlo vrieme, kad 
će se izpuniti sva obećanja Božja. U isti čas strašni znakovi 
kažu, da dolazi kazna Božja na opake. Kovčeg je Božji do¬ 
nosio izraelskomu narodu pouzdanje u pomoć Božju i 

pobjedu, a neprijateljima strah. Pojava njegova svjedoči, da 
će u velikoj borbi kraljevstvo Božje nadvladati svoje 
protivnike. 

»Znak velik pokaza se na nebu: Žena odjevena u sunce 
i mjesec pod njezinim nogama, a na glavi joj vienac od 
dvanaest zviezda. I bijaše trudna i vikaše od muke i mučila 
se da rodi.« 

»A pokaza se i drugi znak na nebu: gle, veliki ognjeni 
zmaj sa sedam glava i deset rogova, i sa sedam kruna na 
glavama; i repom svojim povuče trećinu zviezda s neba i 
baci ih na. zemlju. I zmaj se postavi pred ženu, koja je 
imala da rodi, da joj proždere diete, kad rodi, I rodi muž- 
ko, sina, koji je imao da vlada svim narodima gvozdenom 
palicom; i diete njeno bi uzeto k Bogu i k priestolu nje¬ 
govu. A žena uteče u pustinju, gdje joj je mjesto bilo pri¬ 
pravljeno od Boga, da je hrane ondje 1260 dana.« 

Žena predočuje narod Božji Staroga zavjeta, od kojega 
potječe Spasitelj. Sunce je znak pravoga nebeskoga svietla, 
objave Božje. Mjesec je slika nepodpune i promjenljive 
mudrosti ljudske, u kojoj su neznabožci tražili svoje spase¬ 
nje. Crkva je nadvladala neznabožtvo. Zviezde označuju 
prosvietljene učitelje Crkve, koji tumače nauku 12 apostola. 
Na tu Crkvu i njezinu nauku napada sotona i pokvareni sviet. 

Sotona se pokazuje crven, pun gnjeva i krvi, jer je otn 
»ubojica od početka«, a svjetovna vlast, koju on vodi, »pijana 
je od krvi mučenika«. Glave s krunama označuju gospodstvo, 
a rogovi jakost; množtvo glava rogova i kruna pokazuje 
množtvo protivnika Crkve i svu silu oružja, kojim se služe 
protiv nje. Udaranje repom predočuje sliepu bjesnoću pak¬ 
lenoga zmaja. Pod trećinom zviezda razumievaju se množ¬ 
tvo anđela, koje je Lucifer zaveo, ili krivovjerci, koji su us¬ 
tajali protiv čiste nauke Crkve. Što je žena pobjegla u pu¬ 
stinju, bit će znak, da su neprijatelji Crkve načinili. mnogo 

štete i pustošenja u njoj, ali Crkve nisu mogli nadvladati i 
ne će. 

Kakoi je B. D. Marija najljepši cviet izabranog naroda, 
od koje se rodio Spasitelj, ona slika žene obučene u sunce s 
mjesecom pod nogama a sa sedam zviezda na glavi prilikuje i 
njoj, osobito njezinu bezgrješnom začetku. Ona je sasvim pro¬ 
žeta svietlom milosti, izuzeta od svake promjenljivosti grieha, 
sva čista i sjajna. Između nja i paklenoga zmaja vječno je 
neprijateljstvo. 

Crkvu čuva njezin zaštitnik sv. Mihael arhanđeo. Kao 
što je on prije stvorenja vidljivoga svieta branio čast Božju 
protiv Lucifera, tako on stoji vazda na braniku njegove 
Crkve, osobito u najžešćoj borbi na koncu svieta, kad će 
sotona napregnuti posljednje sile, da je obori. 

»Nastao je velik boj na nebu: Mihael i anđeli njegovi 
borahu se sa zmajem, i zmaj se borio i anđeli njegovi, ali 
ne nadvladaše i ne nađe im se više mjesto na nebu. I bačen 
je zmaj onaj veliki, zmija stara, koji se zove đavo i sotona, 
koji zavodi sav sviet, bačen je na zemlju i anđeli njegovi 
s njim, I čuh glas velik na nebu gdje govori: Sad je došlo 
spasenje i sila i kraljevstvo Boga našega i vlast Krista 
njegova, jer je bačen tužilac naše braće, koji ih je tužio 
danju*i noću pred Bogom našim. Oni su ga nadvladali krv ¬ 
lju Janjeta i riečju svojega svjedočanstva, i nisu marili 
za svoj život do smrti. Zato radujte se, nebesa, i koji sta¬ 
nujete na njima! Jao zemlji i moru, jer je sašao đavo k va¬ 
ma s velikim gnjevom znajući, da ima samo još malo vre¬ 
mena.« 

»A kad je zmaj vidio, da je bačen na zemlju, stade 
goniti ženu, koja je rodila sina. Ali su ženi dana dva krila 
velikoga orla, da odleti u pustinju na svoje mjesto, gdje 
se hrani jedno vrieme i dva vremena i po vremenu daleko 
od zmije. I zmija izpusti iz svojih usta vodu kao rieku za 




ženom, da je rieka odvuče. Ali zemlja pomože ženi, te 
otvori svoja usta i popi rieku, što je zmaj izpusti iz svojih 
usta. Nato se zmaj razljuti i ode, da ratuje na ostale od 
njena sjemena, koji se drže zapoviedi Božjih i imadu svje¬ 
dočanstvo Isusa Krista. I postavi se na piesak morski.« 

Orlovska krila, što: ih je dobila žena, označuju brzu i; 
jaku pomoć, koju Bog daje u odlučan čas svojoj Crkvi, te je 
čudom spasava kao izraelski narod u pustinji od glada. 
Tako se Crkva izbavlja od velike rieke strašnih progona i 
brzo: nakon toga još više ojača.. 

Najveće nevolje, koje zadese Crkvu, neka nas ne smetu: 
mi imamo svjedočanstvo Kristovo, da Crkve ne će nadvladati 
vrata paklena. 


ZVIER IZ MORA I ZVIER IZ ZEMLJE 
(Odkr. 13, 1-18) 

Zmaj je vidio-, da ne može nauditi Crkvi, da je ne može 
oboriti. Ali napreže sile, da barem neke od njezine djece 
upropasti. U toj želji ogleda se za pomoćnicima, pa se zato 
postavio na obali morskoj i čeka svoje pomoćnike: bezbožnu 
svjetovnu vlast i lažnu znanost. 

»I vidjeh, gdje izlazi iz mora zvier sa sedam glava i 
deset rogova, a na rogovima imaše deset kruna i na gla¬ 
vama bogohulna imena. Zvier, koju vidjeh, bijaše nalik 
risu, noge su joj bile kao u medvjeda, a ždrielo kao ždrielo 
u lava, I zmaj joj dade svoju silu i veliku vlast, I vidjeh 
jednu od njegovih glava kao ranjenu na smrt, ali se njena 
smrtna rana izcieli. Nato sav sviet čudeći se pođe za 
zvierju, I stadoše se klanjati zmaju, koji je dao vlast zvieri 
i pokloniše se zvieri govoreći: Tko je kao zvier? i tko se 
može boriti s njom? I dadu joj se usta, koja govorahu po- 

nosite stvari i psovke; i dade joj se vlast, da djeluje 42 
mjeseca. I otvori svoja usta za psovke na Boga, da psuje 
njegovo ime i njegov šator i one, koji stanuju na nebu. I 
dade joj se, da ratuje na svete i da ih nadvlada. Dana joj 
je vlast nad svakim plemenom i pukom i jezikom i naro¬ 
dom, i pokloniše joj se, koji stanuju na zemlji svi, kojima 
imena nisu napisana u knjizi života Janjeta, koje je zakla¬ 
no od početka svieta. — Tko ima uši, neka čuje! Tko vodi 
roblje, ići će u robstvo; tko ubije mačem, od mača treba da 
pogine. Ovdje se pokazuje trpljivost i vjera svetaca.« 

Sedam kraljevstva, što- su se dizala protiv objavljene 
vjere Božje, jesu: egipatsko, asirsko, babilonsko, medijsko- 
persijsko, makedonsko, rimsko, a naposljetku antikrstovo. 
Broj deset okrunjenih rogova znači množtvo protukršćanskih 
država u posljednje vrieme. One ne će ustati samo protiv 
kršćanstva, nego će'htjeti samo ime Božje izbrisati. Njihovo 
krvoločtvo 'Označuje se tim, što zvier iz mora ima nešto od 3 
krvoločne životinje. Šesto kraljevstvo, rimsko, dobilo je ranu 
rođenjem Kristovim. Često se činilo, da će tu ranu preboljeti, 
da će kršćanstvo uništiti. Sviet se njegovoj jakosti divio kao 
kakvu božanstvu, klanjao se rimskim carevima kao bogoi- 
vima. To dakako nisu činili kršćani, koji su ostali vjerni 
Janjetu, Isusu, koji je od vieka određen, da umre za griehe 
svieta. Što ipak Apokalipsa kaže, da će smrtna rana zvieri 
zacieliti, možda znači, da će rimska vlast biti opet. uzpostav- 
ljena, ako i ne u svom poviestnom obliku, o to po svome po¬ 
ganskom duhu i načelima. 

Sve ipak nastojanje bezbožnih vlasti ostalo je i ostat će 
uzaludno. Mjesto da propadne prava vjera, propadaju kra¬ 
ljevstva, koja se dižu na nju. 

Na kršćansku Crkvu napada i druga zvier: to je lažna 
svjetovna znanost. 

»I vidjeh drugu zvier, gdje izlazi iz zemlje imajući dva 
roga kao u janjeta, a govoraše kao zmaj. I svu vlast pre- 

đašnje životinje činjaše pred njom: i prinudi zemlju i nje¬ 
zine stanovnike, da se klanjaju prvoj zvieri, čija se smrtna 
* rana izcielila. I činila je velike znakove, da je i oganj pa¬ 

dao s neba na zemlju pred ljudima. Tako je zavela sta¬ 
novnike zemaljske znakovima, koji su joj bili dani, da ib 
čini pred zvier ju govoreći stanovnicima zemaljskim, da na¬ 
čine sliku zvieri, koja ima ranu od mača, i opet je oživjela, 
I dano joj je, da dade duh slici zvieri i da slika govori, i 
da učini, da se pogube svi, koji se ne poklone slici zvieri. 
I učinit će, da svi mali i veliki, bogati i siromašni, slobodni 
i robovi imadu žig na desnoj ruci ili na svojem čelu, tako 
da nitko ne može kupiti ili prodati, nego samo onaj, koji 
ima žig ili ime zvieri ili broj njezina imena. Tu treba mu¬ 
drosti, Tko umije, neka izračuna broj zvieri, jer je broj 
čovjeka: broj je njezin šest stotina i šestdeset i šest,« 

Druga zvier, koja služi prvoj i pomaže njezinu vlast, da 
ruši Crkvu Božju, jest krivovjerje i lažna znanost. Ona je 
slična janjetu, gradi se mirna i nedužna, ali govori kao lu¬ 
kava zmija zavodnica. Da će krivi proroci činiti neke znake, 
lažna čudesa, to je već Krist prorekao. U kipovima lažnih 
bogova dao se poštovati sam nečisti duh, te je gdjekad iz 
njih nukao pogane, da ubijaju kršćane. On je poticao pogan¬ 
ske vladare, da su izdavali zakone, po kojima su kršćani gu¬ 
bili građanska prava i ostali nezaštićeni protiv svih nepravda, 
koje im je poganski sviet činio. U rimskoj su državi držali' 
careve za bogove, i tko ih nije htio poštovati kao bogove, po 
zakonima, koje je branila ondašnja pravna znanost, mogao 
je biti pogubljen. Držeći careve za bogove i dajući njima i 
državi božansku čast, ljudi su im postali robski odani, postali 
su robovi, kojima su gospodari užizali žig ili svoje ime na 
čelo, da se poznadu kao njihova svojina. Mjesto imena napi¬ 
sana slovima služili su im brojevi, jer su slova imala i svoj 
broj, koji su označivala. Sv. Ivan navodi jedan takav broj' 
666. Većina tumačitelja drži, da se tim označuje rimski car 

Neron, koji je prvi stao progoniti kršćane. Po hebrejskom 
piše se njegovo, ime ovako: NRVN KSR, Neron Kesar, n = 50, 
r=200, v=6, n = 50, k=100, s = 60, r = 200, svega 666. No 
mogao bi to biti i ondašnji car Domicijian koji je imao, pod- 
puno ime: Tito Domicijan Flavije Nero. On je dao baciti sv. 
Ivana u vrelo ulje, a kad mu nije naudilo, prognlaa ga: na 
otok Patmo, gdje je pisao ova Odkrivenja. 

Kako Odkrivenje ima vriednost za sva vremena, nije 
čudo, da se ovdje nalaze opisane mnoge prilike, koje zapravo 
uviek vladaju u svietu. Nije li poznato, kako su krivovjerci 
širili svoje nauke pod vidom, da se bore za čistoću evanđelja? 
Tko ne vidi, kako lažna znanost pritajeno udara na Crkvu, 
samo da vjernici toga odmah ne opaze, te im poput zmije 
sve pomalo uštrcava otrov bezvjerja? Kad im je pošlo za 
rukom, da predobiju množtvo za sebe, skidaju masku i ot¬ 
voreno ustaju protiv vjere. Laskaju državnoj vlasti i pripi¬ 
suju joj božansku svemogućnost', kad treba da, je dignu na 
Crkvu. Grade se opet kao zagovornici slobode, kad podj ( aruju 
zavedene mase na nepoćudnu njima vladu, a kad sami dođu 
do vlasti, ne daju nikomu slobode. Vele da šire ljubav i mir, 
a mrze na svoje protivnike i gledaju ih iztriebiti sa zemlje. 
Pišu o državnom jedinstvu i vjerskoj snošljivosti, a osnivaju 
stranačke družbe s kojekakvim imenima, znakovima i broje¬ 
vima izđajući se za, sljedbenika jednoga čovjeka, koga sliepo 
slušaju. To ih ne smeta, da se ne izruguju ^>sliepoj posluš¬ 
nosti« redovnika, te ih zato progone. Odvraćaju svoje privr- 
ženike, da ne kupuju kod protivnika, a kad im, protivnici to 
isto vraćaju, tuže se na »nesnošljivost«. Zaista antikršćanski 
ljudi i vremena,! Ali se na dajmo smesti! Spasitelj je kazao: 
Evo, kazah vam unaprieđ. A to čini i njegov ljubazni učenik. 

DJEVICE ROJE IDU ZA JANJETOM SKORI SUD 
(Odkr 14, 1—20) 

Pokvareni sviet robuje ljudima i svojim zlim strastima 
noseći njihov žig, a odriče se služenja Bogu. Zato dopada 
sramote na ovom i.na drugom svietu. Vjernici pak znadu, da 
je najveća čast služiti Bogu i robovati krjepostima i postići 
blaženstvo na nebu, što ga uživaju oni, koj idu za Bogom. 

»I vidjeh, i gle, Janje gdje stoji na gori Sionu i s njim 
sto četrdeset i četiri tisuće, koji imaiju ime njegovo i ime 
Otca njegova napisana na čelima svojim. I čuh glas s neba 
kao glas mnogih voda i kao glas jakoga groma; i glas, koji 
sam čuo, bijaše kao od citaraša, koji udaraju u svoje 
citare. I pjevahu kao novu pjesmu pred priestolom i pred 
četiri životinje i pred starješinama; i nitko nije mogao 
pjevati pjesme, osim onih 144.000, koji su odkupljeni sa 
zemlje. To su oni, koji se ne opoganiše nečistoćom, jer su 
djestvenici. Ovi idu za Janjetom, kuda god ono pođe. Ti 
su kupljeni od ljudi prvenci Bogu i Janjetu, i u ustima se 
njihovim ne nađe laž, jer su bez mane pred priestolom 
Božjim.« 

Izabranici Božji nose ime Isusovo i Božje^ na svojim 
čelima za znak, da njima pripadaju. Osobito se čistomu Ja¬ 
njetu mile oni, koji su sačuvali svetu čistoću djevičansku. Uz 
tu sjajnu krjepost imadu i drugu, rietku među ljudima, a to 
je ljubav k istini. Ta ih je ljubav nagonila, da su se tvrdo 
držali vjere i čuvah krivih nauka, za kojima sviet ide od¬ 
bacujući istinu evanđelja, zašto će biti i suđen. 

»I vidjeh drugoga anđela, kako leti posred neba ima¬ 
jući vječno evanđelje, da ga naviesti onima, koji stanuju 
na zemlji, svim narodima i plemenima i jezicima i pucima. 
I vikaše jakim glasom: Bojte se Gospodina i dajte mu čast, 
jer je došao čas njegova suda, i poklonite se onomu, koji 
je stvorio nebo i zemlju, more i izvore vodene.« 

»I drugi anđeo iđaše za njim vičući: Pade, pade onaj 
veliki Babilon, koji je gnjevnim vinom svoje nečistoće na¬ 
pajao sve narode.« 

»I treći anđeo iđaše za njima vičući jakim glasom: 
Tko se pokloni zvieri i njenoj slici i primi žig na svoje 
čelo ili ruku, pit će od vina gnjeva Božjega, koje je ne- 
pomiešano uliveno u čašu njegove srdžbe i mučit će se 
ognjem i sumporom pred svetim anđelima i pred Janje- 
tom. I dim od njihovih muka uzlazit će u vieke vjekova, i 
pokoja ne će imati dan i noć, koji se poklone zvieri i slici 
njezinoj i tko je primio žig njena imena. Tu je potrebna 
strpljivost svetih, koji se drže zapoviedi Božjih i vjere 
Isusove.« 

»I čuh glas s neba, koji mi je govorio: Piši: blago 
mrtvima, koji umiru u Gospodinu. Odsada, veli Duh, neka 
počinu od svojih trudova, jer djela njihova idu za njima.« 

Ni prema svršetku svieta ne će se prestati navieštati 
čisto evanđelje. Uzalud će se na nj dići velika svjetovna sila 
u slici Babilona. Sveti viđjelac gleda unaprieđ njegovu pro¬ 
past i muke bezbožnika, ali i blaženstvo onih, koji su kraj 
progonstva ostali postojani u vjeri Isusovoj. To ima biti za 
utjehu vjernima na ovom svietu, da ne klonu u nevoljama. 
Dolazi sud, kad će ne samo primiti plaću za svoja djela, nego 
će i sami kao odabrana pšenica biti spremljeni u nebesku 
žitnicu. 

»I vidjeh, i gle, bieli oblak, a na oblaku sjedeći kao 
Sin čovječji. Na glavi, ie imao zlatni vienac, a u ruci oštar 
srp, I drugi anđeo izađe iz hrama i vikaše jakim glasom 
onome, što je sjedio na oblaku: Mahni svojim srpom i 
žarni, jer je došao čas žetvi, dozreo je usjev zemlje! I onai, 
koji je sjedio na oblaku, baci srp na zemlju i požeta bi 
zemlja. I drugi anđeo izađe iz hrama, što je na nebu, iniao 
je i on svoj srp (kosier). A drugi opet anđeo izađe od 




oltara, koji je imao vlast nad ognjem i povika jakim gla¬ 
som onome, koji je imao oštar srp govoreći: Mahni svojim 
oštrim srpom i beri grožđe vinograda zemlje, jer su zreli 
njegovi grozdovi. I anđeo spusti na zemlju svoj oštri srp i 
obra vinograd zemlje i baci u veliki tiesak srdžbe Božje 
I tiesak se gazio izvan grada i izteče krv iz tieska tja do 
uzda konjima 1600 stadija nadaleko«. 

Tu se sud Božji prikazuje u slici žetve, kao što je to i 
sam Spasitelj govorio u priči o kukolju i pšenici (Mt. 13, 23- 
30). Duboka krv pokazuje na veliko množtvo, koje će stići 
strašna osuda Božja. 


SEDAM ANĐELA SA SEDAM ČAŠA SRDŽBE BOŽJE 
(Odkr 15, 1—16, 21) 

Što je prije anđeo govorio, đa će poklonici zvieri piti 
vino srdžbe Božje, t. j. trpjeti muke, to dalje vidi prorok u 
ovim viđenjima. 

»I vidjeh drugi znak na nebu velik i čudesan: sedam 
anđela sa sedam posljednjih zala, jer se njima dovršuje 
srdžba Božja.« 

»I vidjeh kao stakleno more pomiešano ognjem, i 
one, koji nadvladaše zvier i sliku njezinu i broj njena 
imena, gdje stoje na staklenom moru imajući citare Božje. 
1 pjevahu pjesmu Mojsija, sluge Božjega, i pjesmu Janjeta 
ovako: Velika i čudesna su djela tvoja, Gospode Bože 
svemogući, pravedni su i istiniti tvoji putovi, Kraliu vje¬ 
kova! Tko da te se ne boji, Gospodine, i ne veliča ime 
tvoje? Jer ti si jedini svet. Zato će doći svi narodi i po¬ 
klonit će se pred tobom, jer su očiti sudovi tvoji.« 

»Potom vidjeh ovo: I gle, na nebu se otvorio hram 
zavjetnoga šatora i izađe sedam anđela iz hrama sa sedam 


zala, odjeveni čistim i bielim platnom i opasani zlatnim 
pojasima oko grudi, I jedna od četiri životinja dade četvo¬ 
rici anđela sedam zlatnih čaša, punih srdžbe Boga, koji 
živi u vieke vjekova. I hram se napuni dima od veličan¬ 
stva Božjega i od sile njegove, i nitko nije mogao ući u 
hram, dok se ne svrši sedam zala od sedam anđela.« 

Zla, što će stići sviet o sudnjem danu, slična su zlima, ko¬ 
jima je Bog kaznio Egipćane, kad nisu pustili iz svoje zemlje 
izabranoga naroda. Stakleno more pomiešano krvlju slika je 
Crvenomu moru, preko kojega su Izraelci prešli, te se tako 
izbavili Egipćana, koji su našli smrt u moru. I pravednici, 
koji su se izbavili iz mora i oluja različitih muka, pjevaju 
pjesmu zahvalnicu, kao što su pjevali Izraelci pjesmu Moj- 
sijevu, kad su prešli preko mora, a svoje su progonitelje 
vidjeli, gdje se tope u moru. 

»I čuh glas iz hrama, gdje govori sedmorici anđela’ 
Idite i izlijte sedam čaša srdžbe Božje na zemlju! I izađe 
prvi i izli svoju čašu na zemlju, i postadoše čirovi zli i 
ljuti na ljudima, koji su imali žig zvieri i na onima, koji 
su se klanjali njenoj slici.« 

»I drugi anđeo izli čašu u more, i postade krv kao 
od mrtvaca, i umrije sve, što je živo u moru,« 

»I treći izli svoju čašu na rieke i na izvore vodene, 
te postade krv, I čuh anđela voda, kako govori: Pravedan 
si, Gospodine, koji ljesi i koji si bio svet, što si tako sudio, 
jer su prolievali krv svetaca i proroka; zato si im dao piti 
krv, jer su zaslužili. Još sam čuo drugoga da govori od 
oltara; Da, Gospodine Bože svemogući, istiniti su i pra¬ 
vedni putovi tvoji.« 

»I četvrti anđeo izli svoju čašu na sunce, i dano mu 
je da muči ljude vrućinom i ognjem. I ljudi su se palili 
velikom vrućinom i psovali su Boga, koji ima vlast nad 
tim zlima; nisu činili pokore, da mu dadu slavu.« 

»I peti anđeo izli svoju čašu na priesto zvieri, i posta 
tamno njezino kraljevstvo, i stali su gristi svoje jezike od 
boli. I psovali su Boga nebeskoga radi boli i svojih rana, 
a nisu činili pokore za svoja djela.« 

»Onda šesti anđeo izli svoju čašu na veliku rieku 
Eufrat, i osuši njegovu vodu, da se pripravi put kraljevima 
od iztoka sunčanoga. Nato vidjeh, kako iz usta zmaja i 
iz usta zvieri i iz usta lažnoga proroka izlaze tri nečista 
duha kao žabe. Jer to su duhovi đavolji, koji čine znakove 
i polaze ka kraljevima ciele zemlje, da ih skupe na boj 
u veliki dan svemogućega Boga. — Gle, dolazim kao tat; 
blago onomu, koji čuva svoje haljine, da ne hodi go i da 
ne vide njegove sramote, — I skupit će ih na mjesto, koje 
se hebrejski zove Armagedon.« 

»I sedmi anđeo izli svoju čašu u uzduh, a jaki glas 
izađe iz hrama od priestola govoreći: Svrši se! Nato se 
jave munje i glasovi i gromovi, i postade velik potres 
zemlje, kakvoga nije bilo, odkako ima ljudi na zemlji: 
takav potres, tako velik. Tada se razpade veliki grad na 
tri diela, i padoše gradovi naroda. I veliki Babilon dođe 
na spomen pred Boga, da mu dade čašu vina ljutoga 
gnjeva svojega. I sva ostrva pobjegoše i gora nije bilo više 
naći, I tuča velika kao od cente pade s neba na ljude; a 
ljudi su psovali Boga radi zla od tuče, jer je bila strašno 
velika.« 

Armagedon znači »brdo Mageđon«, gdje su Izraelci u 
doba sudačko nadvladali hamansike kraljeve uz pomoć s neba 
(Sud 5, 19). Tako će se dogoditi i onim kraljevima, koji će 
Ha koncu svieta udariti na narod Božji. Onda, će se moći ka¬ 
zati, što je govorila junačka Debora za hananske kraljeve: 
»Tako neka ginu svi neprijatelji tvoji, Gospode, a koji te 
ljube, neka sinu kao što 1 sja sunce o svojem izlazku!« 


VELIKI GRAD BABILON 
(Odkr 17, 1—18) 

Što se više približava svršetak svieta, sve se više množe 
neprijatelji Božji i njegove Crkve, ili da bolje kažemo: što 
ljudi postaju gori i bezbožniji, to će prije na njih. doći oštri 
sud Božji. Po daljem viđenju u Odkrivenju sudimo', da će 
prema koncu svieta na Crkvu i na Boga ustati jedna velika 
sila, koju apostol prorok gleda pod slikom nekad velikoga 
i pokvarenoga grada Babilona, neprijatelja i progonitelja iza¬ 
branoga naroda. 

»Dođe k meni jedan od sedam anđela, koji su imali 
sedam čaša i govoraše sa mnom te mi reče: Dođi, pokazat 
ću ti osudu nad velikom grješnicom, koja sjedi na mnogim 
vodama, s kojom su griešili kraljevi zemaljski i stanovnici 
zemaljski napili se vina od njezine bludnosti. I odnese me 
u duhu u pustinju. I vidio sam ženu, gdje sjedi na crvenoj 
zvieri, koja bijaše puna bogohulnih imena, sa sedam glava 
i deset rogova. I žena bijaše ogrnuta porfirom i skerletom 
i urešena zlatom i dragim kamenjem i biserom; u ruci joj 
zlatna čaša puna gadova i nečistoće njezine bludnosti, a 
na čelu napisano ime: Tajna, veliki Babilon, mati blud- 
nosti i gadova zemaljskih. I vidio sam ženu pijanu od krvi 
svetih i od krvi mučenika Isusovih, I kad je ugledah, za¬ 
čudili se čudom velikim. A anđeo mi reče: Šta se čudiš? 
Ja ću ti kazati tajnu žene i zvieri, koja je nosi, te ima 
sedam glava i deset rogova, Zvier, što si je vidio, bila je' 
pa nije: izaći će iz ponora i otići će u propast. I čudit će 
se stanovnici zemaljski, kojima imena nisu napisana u 
knjizi života od sazdanja svieta, kad ugledaju zvier, koja 
bijaše pa nije. I ovo je značenje, tko ima mudrosti: Sedam 
glava sedam je bregova, na kojima žena sjedi, a ujedno 

sedam kraljeva. Pet ih je palo, jedan jest, a drugi još nije 
došao; a kad dođe, ima ostati samo kratko vrieme. A 
zvier, koja bijaše pa nije, ona je osma, a ipak od sed¬ 
morice i ide u propast. Deset pak rogova, što si ih vidio, 
deset je kraljeva, koji još nisu primili kraljevstva, nego 
će primiti vlast kao kraljevi jedan čas poslije zvieri. Oni 
imadu jednaku namjeru i silu, i svoju vlast predat će 
zvieri. Oni će se boriti s Janjetom, ali će ih Janje nad¬ 
vladati, jer je Gospodin nad gospodom i Kralj nad kra¬ 
ljevima, a koji su s njim, to su pozvani, izabrani i vjerni.« 

»Još mi reče: Vode, što si ih vidio, gdje sjedi grješ- 
nica, to su puci, narodi i jezici. A deset rogova, što si ih 
vidio na zvieri, oni će zamrziti na grješnicu i ostavit će 
je pustu i praznu, izjest će joj sve, što ima, a nju će spaliti 
ognjem. Jer im je Bog stavio u srdce, da čine što je njemu 
drago, da svoje kraljevstvo dadu zvieri, dok se ne izvrše 
Božje rieči.« 

Žena sjedeći na zvieri imaše crveno odielo kao znak kra¬ 
ljevske časti. Za zvier, na kojoj sjedi, veli se, da »bijaše pa 
nije«, jer je poganska vlast đolazkom Kristovim izgubila svoju 
životnu silu. Još će se jednom pridići, da potom sasvim pro¬ 
padne, vrati se u pakao. Sedam propalih kraljevstva jesu. egi¬ 
patsko ,asirsko, babilonsko, medijsko-persijsko, makedonsko, 
šesto, rimsko, još je stajalo, dok nije i ono propalo; sedmo je 
antikristovO 1 . Sva ta kraljevstva bila su podložna kraljevstvu, 
zvieri, poganstvu, kojim je vladao sotona. Na poganstvo vratit 
će se i 10 kraljevstva, što će se podignuti na razvalinama po¬ 
ganskoga svieta i nastavit će borbu protiv vjere Isusove, ali 
će podleći. 

PROPAST OPAKOGA BABILONA 
(Odkr 18, 1—24) 

Apostol .gleda propast pr.otukršćanskoga i bezbožnoga 
kraljevstva, koje nosi ime grada Babilona. 

»Potom vidjeh drugoga anđela, gdje silazi s neba 
s velikom vlašću, i zemlja se zasvietli od slaye njegove. 
I poviče jakim glasom: Pade, pade veliki Babilon i po¬ 
stade stan đavolima i zatvor svakomu duhu nečistomu i 
krletka svakoj ptici nečistoj i gadnoj! Jer su svi narodi 
pili od vina biesne bludnosti njezine i kraljevi su zemaljski 
griešili s njom i trgovci zemaljski postali su bogati od 
silne njezine razkošnosti.« 

Prije nego Babilon padne, zove anđeo izabranike Božje, 
da izađu iz njega. 

»I čuo sam drugi glas s neba govoreći: Izađite iz 
njega, narode moj, da ne budete dionici njegovih zločina 
i da ne primite od kazni njegovih. Vratite mu, kako je 
vama činio, dajte mu dvostruko po djelima njegovim; na- 
lijte mu dvostruko čašu, koju vam je nalio. Koliko se sam 
slavio i bio u razkoši, toliko mu dajte muka i žalosti. Jer 
je govorio u svom srdcu: Sjedim kao kraljica i nisam udo¬ 
vica, ne Znam za žalost. Zato će u jedan dan doći njegova 
zla, smrt i žalost i glad, te će izgorjeti ognjem, jer je jaki 
Bog, koji će ga suditi.« 

»I kraljevi zemaljski plakat će i ridati nad njim, koji 
su s njim griešili i živjeli u razkoši, kad ugledaju dim 
njegova požara. Stajat će izdaleka radi muka njegovih i 
govorit će: Jao, jao Babilone, veliki grade i jaki grade, j?r 
je u jedan čas došao tvoj sud.« 



»I trgovci zemaljski plakat će i žalostit će se nad njim, 
zato što ne će nitko više kupovati njihove robe: robe od 
zlata i srebra i dragoga kamenja i bisera i platna i porfire 
i svile i skerleta i drva mirisnoga i posuda od slonove ko¬ 
sti i posuda od dragoga kamenja i od mjedi i željeza i mra¬ 
mora, i cimeta i mirisa i pomasti i tamjana, i vina i ulja, 
brašna i pšenice, goveda i ovaca, konja i kola, sluga i ro¬ 
bova. 1 voće, što ga je željela tvoja duša, otiđe od tebe, 
i sve tusto i debelo propade ti i više ga ne će naći. Koji su 
tim trgovali i obogatili se, stajat će izdaleka radi straha 
od njegovih muka plačući i tugujući i govoreći: Jao, jao, 
grade veliki, koji si. se odievao u tanko platno i porliru i 
skerlet, i uresivao se zlatom i dragim kamenjem i biserom. 
J er u jedan čas nestade tolikoga bogatstva.« 

Dok će tako šviet biti žalostan radi vremenitog gubitka, 
sveti će se radovati, što se izvršila pravda Božja. 

»Veseli se nad njim, nebo i sveti apostoli i proroci, jer 
je Gospodin izvršio svoj sud na njemu za vas, I jedan jaki 
anđeo digne velik kamen kao žrvanj i baci ga u more ve- 
leći: Takvom će silom pasti Babilon, veliki grad, i više 
se ne će naći. I više se ne će čuti u tebi glas citaraša i gu¬ 
dača i koji sviraju u svirale i trube, i ne će se u tebi više 
naći nikakvi vještak u nikakvoj vještini, i glas žrvnja ne 
će se više čuti u tebi. I svjetlo svjetiljke ne će više u tebi 
svietliti, i glas vjerenika i vjerenice ne će se više čuti u 
tebi. Jer su tvoji trgovci bili knezovi zemaljski i svojim 
su čaranjima zavedeni svi narodi. I u njemu se nađe krv 
proroka i svetih i svih, koji su ubijeni na zemlji.« 

Treba pripomenuti, da propast Babilona nisu spremili 
vjernici, nego kraljevi, koji su nekad bili s njim u savezu. 
Kad treba udariti na Crkvu Božju, onda se slože među sobom 

neprijatelji kao Pilat i Herod, ali će .te sloge brzo nestati me¬ 
du zlikovcima, jer će se poklati između sebe sami i tako nad 
.sobom izvršiti sud Božji. I na državu rimsku, koja ih je tri 
sto godina progonila, nisu kršćani ustali ni dizali buna: ona 
je sama propala sa svoje zloće. I na opake državnike, koji su 
ih ubijali, nisu kršćani dizali atentate: oni su obično pogibali 
od onih, kojima su se služili kao svojim pomagačima i oružjem 
protiv Crkve. To ima da služi za opomenu vjernicima, ali i 
njihovim progoniteljima, ako imadu pameti. 

VESELJE NA NEBU RADI PROPASTI BABILONA 
(Odkr 19, 1—21) 

Kad propadaju neprijatelji Božji, ne vesele se pravednici 
njihovoj kazni, nego se raduju svojemu izbavljenju i pobjedi 
pravice. Takvo će veselje nastati na nebu, kad nestane po¬ 
sljednje bezbožne vlasti i približi se kraljevstvo Kristovo. 

»Potom sam čuo kao glas mnogih četa na nebu gla- 
seći: Aleluja! Spasenje je i slava i sila Bogu našemu! Jer 
su istiniti i pravedni njegovi sudovi, te je sudio velikoj 
grješnici, koja je pokvarila zemlju svojom bezstidnošću, i 
osvetio je krv svojih sluga na njezinim rukama. I opet 
rekoše: Aleluja! I dim od njih uzlazi u vieke vjekova, I 
24 starješine i 4 životinje padoše i pokloniše se Bogu, koji 
sjedi na priestolu, govoreći: Amen. Aleluja! I jedan glas 
izađe od priestola govoreći: Slavite Boga našega, sve sluge 
njegove i koji se bojite njega, mali i veliki! I čuh kao glas 
velikoga množtva i kao glas mnogih voda i kao glas jakih 
gromova govoreći: Aleluja! Jer je zakraljevao Gospodin 
Bog naš svemogući. Radujmo se i veselimo se i dajmo.slavu 
njemu, zato što je došla svatba Janjetova i njegova se vje¬ 
renica pripravila, I dano joj je, da se odjene sjajnim plat¬ 
nom i bielim; jer platno su pravedna djela svetih.« 


»I reče mi: Piši: Blago onima, koji su pozvani na svat- 
benu večeru Janjetovu. Još mi reče: Ove su neci Božje 

istinite.« 

»A ja padoh pred noge njegove, da mu se poklonim. 
Ali mi on reče: Pazi da ne činiš!, Ja sam sluga kao i ti i 
tvoja braća, koja imadu svjedočanstvo susovo Bogu se 
klanjaj! Jer svjedočanstvo je Isusovo duh proroctva.« 

Posljednje rieči znače: Koji priznaju vjeru u Isusa, znadu 
da će biti jednom i nasljednici njegova kraljevstva. Oni ce s 
njim slaviti i pobjedu njegovu nad antikristom i lažnim pr 
rokom, o kojoj se dalje govori ovako: 

»Tada vidjeh otvoreno nebo, i gle, bieli konj, i koji je 
sjedio na njemu, zvao se Vjerni i Istiniti On sudi i bon 
se .pravedno. Oči su mu bile kao ognjeni plamen, a na nje¬ 
govoj glavi mnogo kruna, te je imao napisano ime, koje 
nitko ne zna, do on. I bijaše odjeven haljinom krvlju po- 
škropijenom, a ime mu je Rieč Božja. I za njim iđahu ne¬ 
beske čete na bielim konjima, odjeveni bielim i čistim plat 
nom. Iz usta njegovih izlazi mač s obje strane oštar, a 
njim udari narode, I on će vladati njima gvozdenom pali¬ 
com, i on gazi tiesak vina oštroga gnjeva Boga svemogu¬ 
ćega. A na svojoj odjeći ima napisano: Kralj nad kralje¬ 
vima i Gospodin nad gospodarima.« 1 

Krislt se javlja na bielom konju kao pobjednik, jer. :e ; £ 
borbi s Antikristom i lažnim prorokom bez sumnje pobied a 
vjera će nadvladati nevjeru, istina ce pobiediti laz, prav. 
se proslaviti nad nepravdom. Da će nadvladati, ^oč^nje- 
govo ime, njegova božanska narav, koju ne može nitko sasvim 
dokučiti. U toj će borbi on sam biti ranjen_i ubijen taelom, 

što pokazuje krvava haljina na .njemu, oju je vec^ 

_. i • v T2/-irf no. mrvzp 11 Tili J-Cn• 

Anđeoske čete znadu za njegovu pobjedu i idu da proslave 
pobjedničko slavlje. 

Pobjednici su slaveći pobjedu davali gostbu. Takvu gostbu 
uživaju sveti na nebu, s kojima je Krist vječno s.družen ve¬ 
zom ljubavi i prijateljstva. — Prema /toj gostbi evo grozne- 
gostbe, na koju anđeo "zove njegove svladane neprijatelje. 

»I vidjeh jednoga anđela, gdje stoji u suncu i poviče 
jakim glasom svim pticama, što su letjele posred neba: 
Hodite i.skupite se k velikoj gostbi Božjoj, da jedete meso 
kraljeva i meso vojvoda i meso junaka i meso konja i nji¬ 
hovih jahača, meso svih slobodnih i sluga, malih i velikih.* 

»I vidjeh zvier đ kraljeve zemaljske i vojske njihove 
skupljene, da ratuju s onim, koji sjedaše na konju i s nje¬ 
govom vojskom. I zvier bi uhvaćena, a s njom i lažni pro- 
lok, koji je činio znake pred njom, kojima je zaveo one, 
koji su primili žig <zvieri i klanjali se njezinoj slici. Ta 
dvojica bačeni su živi u ognjeno jezero?, koje gori sumpo¬ 
rom. Drugi pak pobijeni su mačem onoga, koji sjedi na ko- 
nju, mačem, koji izlazi iz usta njegovih, a sve ptice nasi- 
tiše se mesa njihova.« 

Mač iz usta Kristovih njegove su rieči, kao one: »Odlazite 
od mene, prokleti, u oganj vječni!« To je njegova osuda. Anti¬ 
kristu, lažnom proroku i njegovim pristalicama. 

TISUĆGODIŠNJE KRALJEVSTVO UZKRSNUCE 
I POSLJEDNJI SUD 
(Odkr 20, 1—15) 

Kad je vidio- sotona, da su njegovi saveznici nadvladani, 
hoće sam da se digne iz pakla u boj na Krista, ali ga jedan 
anđeo sveže. 

»I vidjeh anđela, gdje silazi s neba imajući ključ od 
ponora i velike verige u ruci. I uhvati zmaja, staru zmiju, 

koji je đavo i sotona, i sveza ga za 1000 godina, i baci u 
ponor i zatvori i zapečati odozgo, da više, ne zavodi naroda, 
dok se ne svrši tisuća godina, A potom se ima odnesiti na 
kratko vrieme.« 


Tisuća godina ima se razumjeti kao dugo vrieme To je 
zapravo vrieme od smrti Kristove do sudnjega dana ik toc 
nije do počdtka apokaliptičkih događaja. Tako i vezanje đa¬ 
vola znali, da će se njegova moć i djelovanje sprieciti na duže 
vrieme te ne će moći više čitave narode zavesti na nezna 
Sžtvo A poslije će po dopuštenju Božjem opet kratko vrieme 
nastaviti pređašnje djelovanje. 

Kad bude tako sputana vlast đavolov-a, širit će se kra¬ 


si vidjeh priestole i sjedoše na njih te im je dan sud: 
i vidjeh duše pogubljenih radi svjedočanstva Isusova i 
radi rieči Božje, i onih, koji se nisu poklonili zvieri mti 
njezinoj slici i nisu primili žiga njezina na ćelu ili na svo¬ 
jim rukama. Ti su živjeli i kraljevali s Kristom 1000 go¬ 
dina. Drugi pak od mrtvih nisu oživjeli, dok se ne svrsi 1000 
godina. To je prvo uzkrsnuće, Blažen je i svet, koji ima 
dio u prvom uzkrsnuću. Nad njima nema vlasti,druga smrt, 
nego će biti svećenici Božji i Kristovi i kraljevat će s njim 

1000 godina.« 


Na priestolima sjede 24 starješine, da sude, kao što je to 
obećao Isus apostolima (Mt 19, 28). Pred njihov sud doci ce 
i sveti mučenici i pravi vjernici svih vremena, i naći ce se 
vriedni da s.Kristom žive i kraljuju. Drugi pak, it. ]. nevjer 
nici i bezbožnici ne će doći u kraljevstvo Kristovo. To je prvo 
uzkrsnuće ,t. j. ulazak u vječni život, gdje ce duše vjerni 1 
svetih uživati blaženstvo još prije uzkrsnuća tiela-, o kojem 

se dalje govori. . , 

Tu je dakle govor q sudu poslije smrti, koji se zove po 

sebni sud, poslije kojega duše, koje su sasvim čiste od grieha, 
dolaze odmah na nebo i ne trebaju čekati do sudnjega dana, 
kako su neki mislili, te je njihovo mišljenje osudio sabor 
crkveni u Lionu 2. Pogotovo nije ovdje govor o kakvom ze¬ 
maljskom kraljevstvu, u kojem bi kršćani uživali zemaljske 
radosti, kao što su u staro doba držali i neki sveti ljudi. Ti 
su se nazvali hilijaste (tisućari). 

Poslije 1000 godina, t. j. dugog vremena, a prije sudnjeg 
dana, još će jednom sotona napeti sve sile, da se bori protiv 
kraljevstva Kristova. Ali će biti konačno svladan i bačen u 
pakao. ' 

»I kad se navrši tisuća godina, sotona će biti pušten 
iz svojega zatvora, te će izaći i zavoditi narode na ,četiri 
strane svieta, Goga i Magoga, i skupit će ih na boj, te će 
im biti broj kao piesak morski, I raširiše se po zemlji i 
obkoliše tabor svetih i mili grad. Ali oganj sade s neba 
od Boga i proždere ih. A đavo, koji ih je zavodio, bačen 
je u jezero ognja i sumpora, gdje će se i zvier i lažni pro¬ 
rok mučiti dan i noć u vieke vjekova.« 

Kad bude sotona tako pođpuno svladan, doći će uzkrsnu- 
će tiela i posljednji sud. 

»I vidjeh veliki priesto bieli i onoga, koji je sjedio na 
njemu. Od njegova lica pobježe zemlja i nebo i ne bi im 
više traga. I vidjeh mrtve velike i male, gdje stoje pred 
priestolom. Knjige se otvoriše, i druga se knjiga otvori, 
knjiga života, te se sudišej mrtvi po onome, što je bilo na¬ 
pisano u knjigama, prema njihovim djelima. More dade 
svoje mrtve, i smrt i podzemlje dade mrtve, koji bijahu 
u njima, te se ,sudi svakomu po djelima njihovim.« 

Pred Bogom sudcem ruši se stari sviet, da ustupi mjesto 
novom nebu i novoj zemlji. Knjiga, iz koje s e sudi, to je sve¬ 


znanje Božje, pred kojim je sve otvoreno: sva djela i rieči i 
misli ljudske. 

Uzkrsnućem tiela nadvladana je smiit tjelesna. Ali ima 
jedna strasnija smrt, smrt duševna, vječne paklene muke, a to 
se zove druga smrt, kao' što se život na nebu, život vječni, zove 
drugi živdt Ta druga smrt čeka one, koji nisu vriedni vječ¬ 
noga života. 

»I podzemlje i smrt bačeni su u ognjeno jezero: to je 
druga smrt, I tko se ne nađe zapisan u knjizi života, ,bačen 
je u jezero ognjeno.« 

Poslije druge smrti nema više treće: paklene su muke 
vječne. Ondje će prokleti dozivati smrt, da ih rieši muka, ali 
će smrt »bježati od njih.« 

NEBESKI JERUZALEM 
(Odkr 21, 1—22, 5 ) 

Govoreći o sudnjem danu, rekao je Krist: »Ovi (t. j. pro 
kleti) oitići će u muku vječnu, a pravednici u život vječni« 
(Mt 25, 46). Tako i sv. Ivan u viđenju najprije vidi, kako su 
zlikovci bačeni u ognjeno jezero, a onda gleda blaženike na 
nebu,, slavnu Crkvu, nebeski Jeruzalem. 

»I vidjeh novo nebo i ,novu zemlju. Jer nebo i prva 
zemlja prođe, i mora je nestalo, — I ja Ivan vidjeh sveti 
grad Jeruzalem, gdje silazi s neba od Boga, pripravljen 
kao inevjesta ukrašena svojemu mužu. I čuh veliki glas s 
priestola, gdje govori: Evo šatora Božjega među ljudima 
i stanovat će s njima; i oni će biti njegov narod, i sam Bog 
bit će s njima Bog njihov. I Bog će otrti svaku suzu od 
očiju njihovih, i smrti ne će biti više, ni plača ni vike ni 
boli ne će biti više, jer prvo prođe. I reče onaj, što sjedaše 
na priestolu: Evo novo tvorim sve!« 

Čim je Krist osnovao Crkvu, bila jc ona novi Jeruza¬ 
lem, njegova sveta zaručnica. Ali tek na svršetku ovoga svie- 
ta, kad prestane nevolja, koju Crkva ovdje trpi, slavit; će se 
sv'atba: Krisit će svoju nevjestu sasvim sa sobom s druži ti, da 
postane slavna Crkva, nebeski Jeruzalem. Već na ovom svietu 
Bog je pravi Emanuel, t. j. S nama Bog, jer boravi među na¬ 
ma pod prilikama kruha u svetohraništu, ali na nebu gledat 
ćemo ga licem k licu. 

Taj se odlomak iz knjige Odkrivenja o svetom gradu Je¬ 
ruzalemu (21, .2—5) čita na Posvetilo crkve (hrama), kad je to 
mjesto Bog uzeo za svoj osobiti stan i posvetio ga kao Isus 
kuću Zahejevu, kad je ušao u nju i donio joj spasenje.^ 

Kad je Bog Otac rekao: »Evo novo tvorim sve«, reče Iva¬ 
nu anđeo, da piše, što je Bog vjerni i istiniti govorio. 

»Onda mi reče: Piši! Jer su ove rieči sasvim pouzdane 
i istinite. I reče: Sbilo se! Ja sam alfa i ome ga, početak i 
svršetak. Ja ću žednome dati iz ( izvora žive vode badava. 
Tko pobiedi, imat će ovo: Ja ću mu biti Bog, a on će mi 
biti sin, A strašljivim i nevjernim i gadnim i ubojicama 
i bludnicima i vračarima i idopoklonicima i svim lažcima 
bit će dio u jezeru, koje gori ognjem i sumporom: to je 
druga smrt.« 

Bog reče, da se sbilo ono, što je kazao: da sve novo stvara: 
on je svemu početak i svrha, sve je od njega i k njemu treba 
da se vrati, da u njemu nađe svoje blaženstvo. To će blažen¬ 
stvo dobiti, koji se za nj bore, a koji se boje borbe i u njoj 
podlegnu, doći će u vječne muke. 

Sada anđeo, koji je prije apostolu pokazao veliku grješ- 
nicu, pokazuje mu Janjetovu zaručnicu. 

»Tada dođe k meni jedan r od anđela, koji su imali 
čaše pune sedam posljednjih zala, i progovori mi: Dođi, i 
pokazat ću ti zaručnicu, nevjestu Janjetovu! I odvede me 
u duhu na goru veliku i visoku, i pokaza mi sveti grad, 

Jeruzalem, gdje silazi s neba od Boga i imaše slavu Božju, 
i svjetlost je njegova, bila kao dragi kamen, kao kamen 
jaspis, kao kristal,/I imao je zid velik i visok sa 12 vrata, 
a na vratima 12 anđela, i napisana imena, a to su imena 
12 plemena sinova Izraelovih. Od iztoka su bila troja 
vrata, od sjevera troja, od juga troja i od zapada troja, I 
zid gradski ima 12 temelja, a na njima 12 imena 12 apo¬ 
stola Janjetovih. — I koji govoraše sa mnom, imao je 
zlatnp,trsku, da mjeri grad i vrata njegova i zid. Grad je 
postavljen na četiri ugla: dužina mu je tolika kolika i širi¬ 
na. I izmjeri grad zlatnom trskom na 12.000 potrkališta: 
dužina mu je i širina i visina jednaka. I izmjeri mu zid na 
144 lakta po mjeri čovječjoj, koja je i anđelova. — Građa 
njegova zida bijaše od kamena jaspisa, a sam grad.bijaše 
suho zlato kao čisto staklo. Temelji gradskom zidu bijahu 
urešeni svakojakim dragim kamenjem: prvi temelj bio je 
jaspis, ,drugi safir, treći halcedon, četvrti smaragd, peti 
sardoniks, šesti sard, sedmi hrizolit, osmi beril, deveti to¬ 
paz, deseti ametist, jedanaesti jaeint, dvanaesti ametist, 1 
12 vrata 12 su bisera, svaka vrata od jednoga zrna bisera. 
I ulica gradska je čisto zlato kao staklo prozirno.« 

»Hrama ne vidjeh u njemu, jer je njegov hram Go¬ 
spodin Bog svemogući i Janje. Grad ne treba sunca ni 
mjeseca, da svietle u njemu, jer ga je sjajnost Božja pro- 
svietlila, i svjetiljka je njegova Janje. I narodi će hoditi u 
svjetlosti njegovoj i kraljevi zemaljski donosit će u nj 
svoju slavu i čast. Vrata se njegova ne će zatvarati danju, 
a noći ondje ne će biti. I donosit će u nj slavu i čast naroda. 
Ne će ući u nj ništa nečisto niti što čini mrzost i laž, nego 
samo oni, koji su napisani u životnoj knjizi Janjetovoj.« 

Domovina nebeskih građana pokazuje se u slici grada s 
visokim zidovima i debelim za znak, da je zaštićen od navale 

Svakoga neprijatelja: blaženstva i radosti ne Će nitko uzeti od 
njih Na sve četiri stane otvorena su vrata, jer ce sa svih 
strana svietla doći i sjesti za sto u kraljevstvu nebeskom 
Grad je sazidan na temelju apostola, jer Crkva una nauku 
vlast od apostola i tim vodi vjerne pouzdano u život vječni. _ 
12 anđela čuva ulaz u nebeski raj, kao sto su herubi branili 

pristup u raj zemaljski. , 

V elik i prostor —mjeru ne valja doslovce uzeti poka¬ 
zuje što i rieči Kristove: »U mojega su Otca mnogi stanovi.« 
Daje nam se pouzdanje, da možemo svi ondje naći mjesta. 
Gmd im™ lik kocke kao i sveti šator, i hram starozavjetni: 
znak da je ondje savršena sreća i blaženstvo. Dragocjeno 
kamenje i zlatni ukras označuje slavu nebesku i različite da¬ 
rovi koje će sveti primiti za svoja djela. Pače to su sama do¬ 
bra djela, što su ih »kraljevi zemaljski«, odlični sveti Bozu 
donieli sa sobom ,po riečima: Djela njihova idu za njima 
Taj će nebeski raj biti sličan zemaljskom raju, di ce ga 
neizmjerno nadvisivati. Sv. Ivan, kao nekad prorok Ezefcel 
( 47> 1—12), vidi u njemu rieku i drveta života kao u raju ze¬ 
maljskomu. 

»I pokaza mi rieku vode života bistru kao kristal, koja 
je izlazila od priestola Božjega i Janjetova po sredini nje¬ 
gove ulice. S obje strane rieke bilo je drvo života donoseći 
plod dvanaest puta: svaki mjesec donosi plod, a lišće mu je 
za izcjelivanje naroda. I više ne će biti nikakve prokletmje, 
nego će ,u njemu biti priestoli Božji i Janjetov i njegove 
će mu sluge služiti. Oni će gledati lice njegovo, i ime nje¬ 
govo bit će na njihovim čelima. I noći ne će biti više/i ne 
će trebati svjetlosti svjetiljaka niti svjetlosti sunčane, jer 
će ih Gospodin Bog razsvjetljavati, i kraljevat će u vieke 
vjekova.« 

Mjesto jednoga drveta života bit će u raju nebeskom v,še 
njih sa svake strane rieke. Zabranjena drveta :nema ondje. 
Tamo je neprestano uživanje, ništa ne pomucuje 

nema tamo više grieha i neposlušnosti, gdje svi upravo u tom 
nalaze blaženstvo, što služe Bogu. Blaženima je slava, što su 
sluge Božje. Ne stide se imena Božjega na svojem čelu, koje 
označuje, da su Božja svojina, nego se njim ponose, jer »Bogu 
služiti znači kraljeva ti.« 

DOĐI GOSPODINE ISUSE! 

(Odkr 22, 6—21) 

Kada je tako liepa nebeska domovina, tko ne bi želio, da 
što prije u nju uđe? S tom željom svršava se knjiga Odkri- 
venja. 

»I anđeo mi reče: To su rieči pouzdane i istinite. Go¬ 
spodin, Bog duhova proroka, poslao je svojega anđela, da 
javi slugama njegovim, što se ima skoro dogoditi. Gle, do¬ 
lazim brzo. Blago onomu, koji čuva rieči proročtva u ovoj 
knjizi. 

»I ja, Ivan, jesam, koji sam to čuo i vidio. I kad sam 
čuo i vidio, padoh, da se poklonim pred nogama anđela, 
koji mi je to pokazivao. Ali mi on reče: Pazi, da to ne či¬ 
niš! Ja sam sluga s tobom i s tvojom braćom prorocima i 
onima, koji čuvaju rieči proročtva u ovoj knjizi, Bogu se. 
klanjaj! Još mi reče: Ne pečati rieči proročtva ove knjige, 
jer je vrieme blizu! Tko čini zlo, neka još zlo čini; tko je 
u nečistoći, neka bude i dalje u nečistoći; tko je pravedan, 
neka sve više bude pravedan; i tko je svet, neka napreduje 
u svetosti! Gle, dolazim brzo, i plaća je moja sa mnom, 
da vratim svakomu po djelima njegovim. Ja sam alfa i 
omega, prvi i posljednji, početak i svršetak. Blago onima, 
koji operu svoje haljine u krvi Janjeta, da imadu pravo na 
drvo života i na vrata uđu u grad. Vani su psi i vračari 
i bezsramnici i ubojice i idopoklonici i svi, koji ljube i čine 
laž.« 


57 


Što se više približuje dan suda, neka svaki brižljivo pazi, 
što ga čeka. Neka grješnik čini zlo, kako mu drago, neka u 
tom uživa, ali će brzo vidjeti,;kamo ga je doveo njegov grieh. 
Pravednik pak neka se ne da smesti, da do kraja ostane u 
svetosti, jer će samo tako .postići vječni život. 

U taj život poziva nas Isus svojim milim pozivom, a mi 
treba da se spremno i radostno odazovemo njegovu, pozivu. 

»Ja, Isus, poslah svojega anđela, da vam ovo svjedoči 
po crkvama. Ja sam korien i rod Davidov, sjajna zviezda 
Danica.« 

»A Duh i vjerenica govori: Dođi i I koji čuje, neka 
reče: Dođi! I tko je žedan, neka dođe, i tko želi, neka za¬ 
hvati vodu živu badava!« ■ 

»Svjedočim svakomu, koji sluša proročtva ove knjige: 
Tko dometne šta k ovome, neka metne Bog na nj zla na¬ 
pisana u ovoj knjizi! I tko oduzme šta od rieči knjige ovoga 
proročtva, uzet će Bog dio njegov od knjige života i od 
svetoga grada i od onoga, što je napisano u ovoj knjizi.« 

»Govori onaj, koji svjedoči za ovo: Dolazim brzo! 
Amen. Dođi, Gospodine Isuse!« 

Na koncu Odkrivenja zove sebe Gospodin prvi.pult; ime¬ 
nom »Isus«. On je onaj Spasitelj, koga je Bog u Starom za¬ 
vjetu obećavao, potomak Davidov po tielu, ali kao Bog po¬ 
četak i svršetak svemu. On nas je svojom krvlju, < očistio od 
grieha i spasio od vječne propasti, otvorio nam vrata kra¬ 
ljevstva nebeskoga. Pa kad on javlja svoj dolazak, da dade 
svakomu po djelima njegovim, vjerenica njegova, sveta Cr¬ 
kva, posvećena i puna Duha Svetoga radostno pozdravlja nje¬ 
gov dolazak. I sv. Ivan, koji je čuo rieči Spasiteljeve: »Dola¬ 
zim brzo«, odgovara u ime Crkve, u ime svoje i svake vjerne 
i svete duše: 


DOĐI GOSPODINE ISUSE! 

